title: Sylvesteri ja Tipi: Dekkarit

text: Päähahmojen lisäksi sarjassa esiintyy satunnaisesti suuri määrä muitakin Looney Tunes -hahmoja, kuten Viiksi-Vallu, Repe Sorsa, Elmeri ja Tasmanian tuholainen.


title: Sylvesteri ja Tipi: Dekkarit

text:
Sarjan suomenkielisissä äänirooleissa näyttelivät muun muassa
Seela Sella,
Seppo Pääkkönen,
Rauno Ahonen,
Petteri Summanen,
Veikko Honkanen,
Heikki Sankari,
Jukka Rasila ja
Mari Vainio.


title: Sylvesteri ja Tipi: Dekkarit

text:
Nelikko ratkaisee erilaisia arvoituksia sekä rikoksia ympäri maailman, aina San Franciscosta Skotlantiin asti. Vaikka sarjassa Tipi ja Sylvesteri ovat molemmat Mummin lemmikeitä, yrittää Sylvesteri silti arvoitusten ratkomisen ohella napata Tipin ja syödä tämän. Sylvesteri ei tosin koskaan onnistunut yrityksissään, sillä Hector-koira suojeli Tipiä, ja höykytti Sylvesteriä lähes taukoamatta.
Sarjan alkuperäiset äänet.


title: M/S Sea Wind

text: M/S Sea Wind () on Tallinkin omistama rahtilaiva, joka liikennöi reitillä Muuga-Vuosaari vuodesta 2015 lähtien. Alus on rakennettu vuonna 1972 Helsingørs Skipsværftin telakalla Helsingørissä, Tanskassa ja alun perin alus oli nimeltään "Svealand". Alus on rekisteröity Viron lipun alle, ja sen kotisatama on Tallinna.


title: M/S Sea Wind

text: "Sea Windilla" on pituutta 155 metriä, leveyttä 22 metriä ja syväys on 5,2 metriä. Laivan koko tilavuus (bruttovetoisuus) on 15 879 bruttorekisteritonnia ja matkustus- ja lastitilojen tilavuus (nettovetoisuus) 4 843 nettorekisteritonnia. Aluksen kuollut paino eli kantavuus on 4 010 tonnia. Aluksen lastikapasiteetti on 1 270 metriä. Laivan huippunopeus on 17 solmua.


title: M/S Sea Wind

text: Laivan pääkoneina on neljä MaK 8M 453 -dieselmoottoria, jotka yhdessä kehittävät 7 350 kilowatin tehon.


title: M/S Sea Wind

text: 17. marraskuuta 1971 kello 11.11 alus laskettiin vesille. 11. maaliskuuta 1972 vastavalmistunut alus luovutettiin Stockholms Rederi Ab Svean omistukseen, joka rekisteröi aluksen "Svealand" -nimisenä Ruotsin lipun alle. Kotisatamaksi tuli Tukholma. 17. maaliskuuta laiva siirtyi Trave Linesin Travemünden ja Helsingborgin väliseen liikenteeseen. Lokakuussa 1976 Saga Linjen aloitti liikennöinnin "Svealandilla" samalla reitillä. Tammikuussa alus siirtyi TT-Saga Linjenin Travemünden ja Trelleborgin väliseen liikenteeseen.


title: M/S Sea Wind

text: Johnson Line osti laivan marraskuussa 1981. Keväällä 1982 "Svealand" oli kuukauden HDW:n telakalla Kielissä, Saksassa kunnostettavana. Joulukuussa 1982 laivan osti Ab Svenska Lastbils Ab. Lippuvaltiona säilyi edelleen Ruotsi. Omistaja vaihtui jälleen tammikuussa 1983: "Svealandin" osti Scandinavian Ferry Line Ab. Kotisatama vaihtui Tukholmasta Helsingborgiksi. Heinäkuussa 1984 alus meni kahdeksi kuukaudeksi Norjaan Trondheimiin Fosen mekaniske Verkstedin telakalle, jossa laivan pituus kasvoi 118,01 metristä nykyiseen 154,41 metriin. Samalla myös vanhat Ruston & Paxman 9 ATCM -dieselmoottorit vaihdettiin nykyisiin MaK 8M453 AK -dieselmoottoreihin. 22. syyskuuta alus sai uuden nimen: "Saga Wind", jonka jälkeen aloitti liikennöinnin Travemünde–Trelleborg linjalla. Joulukuun alussa vuonna 1986 aluksen omistaja Scandinavian Ferry Line Ab muutti nimensä Swecarrier Rederi Ab:ksi. Myöhemmin samana vuonna TT-Line aloitti liikennöinnin aluksella. Vielä ennen vuoden vaihtumista "Saga Wind" meni Seebeckwerftin telakalle Bremerhaveniin, Saksaan. Telakalla alukseen rakennettiin uusia hyttejä.


title: M/S Sea Wind

text: Tammikuun lopulla 1989 "Saga Wind" meni Blohm + Vossin telakalle Hampuriin, jossa siitä tehtiin juna/rahtilaiva. Myös laivan hyttien lukumäärä kasvoi nykyiseen 220:en. Huhtikuussa 1989 laiva rahdattiin SeaWind Linen liikenteeseen. Kotisatamaksi tuli Tukholma. Myöhemmin huhtikuussa myös nimi vaihtui nykyiseen muotoonsa: "Sea Wind" ja alus aloitti liikennöinnin Turun ja Tukholman välillä. Tammikuussa 1992 "Sea Wind" rekisteröitiin Silja Linen omistukseen. 20. tammikuuta 1993 alus siirtyi SeaWind Linen omistukseen. Lippuvaltiona pysyi edelleen Ruotsi. 5. maaliskuuta 1995 "Sea Wind" ajoi karille Tukholman saaristossa, Mjölkön saaren läheisyydessä, ollessaan matkalla Turusta Tukholmaan. Seuraavana päivänä alus irrotettiin karilta ja se lähti korjattavaksi Turun korjaustelakalle. Liikenteeseen alus palasi huhtikuussa. 1. heinäkuuta 1997 "Sea Wind" siirtyi reitille Turku–Långnäs–Tukholma.


title: M/S Sea Wind

text: Toukokuussa 2001 "Sea Wind" telakoitiin Virossa, jossa se sai uudet pelastusveneet. Tammikuussa 2002 alus kävi Nordsjövarvet -telakalla Helsingissä kunnostettavana. Huhtikuussa 2005 alus oli muutaman päivän tarkistuskäynnillä virolaisella telakalla Tallinnassa. 1. tammikuuta 2008 "Sea Wind" lopetti matkustajaliikenteen ja keskittyi vain rahtiliikenteeseen.


title: M/S Sea Wind

text: Keväällä 2008 tehdyssä "Sea Windin" katsastuksessa ilmeni aluksessa 37 puutetta, joista kymmenen paloturvallisuudessa. Puutteita oli esimerkiksi palo-ovissa, vedensuihkutusjärjestelmässä ja polttoaineensyötön katkaisemisessa. Lisäksi ilmeni muitakin turvallisuusriskejä. Puutteiden määrä oli Ruotsin merenkulkulaitoksella työskentelevän Anders Henrikssonin mukaan poikkeuksellisen suuri. Puutteet korjattiin katsastuksen jälkeen aluksen oltua poissa liikenteestä. Korjaustöiden jälkeen alus jatkoi jälleen liikennöintiä. Seuraava katsastus suoritettiin keväällä 2009.


title: M/S Sea Wind

text: Alus siirtyi Tallinna-Vuosaari reitille 2015-vuoden alussa.


title: M/S Sea Wind

text: Aamuyöllä 2. joulukuuta 2008 aluksen pääkonehuoneessa syttyi tulipalo sen ollessa noin 20 kilometrin päässä Maarianhaminasta matkalla Turusta Tukholmaan. Kello 2.25 alkoi palohälytin soida konehuoneessa. Kello 2.40 Turun VHF-meriradio sai hätätaajuudella hälytyksen tulipalosta. Miehistö sai tulipalon hallintaansa noin kello 3.50. Tapahtumapaikalla oli "Sea Windin" kanssa yhtä aikaa monia aluksia, mutta meripelastuskeskuksen luvalla ne jatkoivat matkaansa. Palo alkoi "Sea Windin" polttoaineputken rikkoutumisesta. Polttoaineputki saattoi alkaa vaurioitua huoltotöiden aikana tai putken materiaali oli väsynyt. Kukaan aluksella olleista 11 matkustajasta tai 28 miehistön jäsenestä ei loukkaantunut, mutta laiva vaurioitui niin, ettei sillä voinut liikennöidä. Yksitoista matkustajaa, joista viisi suomalaista, viisi virolaista ja yksi venäläinen, evakuoitiin alukselta Super Puma -meripelastushelikopterilla noin kello 5.10. Erittäin huono sää vaikeutti evakuointia. Näkyvyys oli huono ja pilvet olivat matalalla. "Sea Windin" kannella oli avara laskeutumispaikka helikoptereille, joten matkustajia ei tarvinnut vinssata kopteriin. Evakuoidut kerättiin aluksi aluksen kahvilaan, jonka jälkeen heidät vietiin maarianhaminalaiseen hotelliin. Uhkaavasta tilanteesta huolimatta paniikkia ei aluksella ilmennyt ja pelastusoperaatio oli ohi noin kymmenessä minuutissa. Lastina aluksella oli pääasiassa junavaunuja sekä yhdistelmäajoneuvoja. Matkustajien evakuoinnin jälkeen miehistö jäi yhdessä Maarianhaminasta tulleiden palomiesten kanssa varmistamaan ettei palo syttyisi uudestaan. Lastia palo ei uhannut, sillä se rajoittui konehuoneeseen. Tulipalosta ei myöskään seurannut kemikaali- tai öljyvuotoja. Myös muilta ympäristövahingoilta vältyttiin.


title: M/S Sea Wind

text: "Sea Windin" varustamo teki aamulla hinaussopimuksen suomalaisen Alfons Håkans -pelastusyhtiön kanssa. Alfons Håkansin hinaaja Algot Johansson alkoi hinata laivaa noin kello 6.30 vartiolaiva Tursaan turvaamana Kvarngrundenin selälle, jossa laiva ankkuroitiin kello 10.55. "Sea Windin" päällikkö oli pyytänyt Algot Johanssonia varmistamaan tilannetta vielä 15 minuuttia. Ankkuri ei kuitenkaan kovan tuulen vuoksi pitänyt, ja "Sea Windin" päällikkö pyysi vartiolaiva Tursasta ottamaan laivan hinaukseensa, että laiva pysyisi paikallaan. Ankkurointipaikasta oli matkaa Maarianhaminaan seitsemän merimailia eli 13 kilometriä. "Sea Wind" olisi periaatteessa voinut lähteä liikkeelle, koska sen varavoima toimi. Kello 16 hinaajat Kalkke ja Ukko saapuivat ankkurointipaikalle. Kello 17 alusta lähdettiin hinaamaan kohti Turkua, jossa aluksen lasti purettiin ja alus korjattiin. Kello kolmen aikoihin aamuyöllä 3. joulukuuta alus oli saapumassa kahden hinaajan hinaamana Lövskäriin. Alus saapui Turkuun keskiviikkona 3. joulukuuta puolen päivän aikoihin.


title: M/S Sea Wind

text: Aluksella oli tulipalon vuoksi lisäksi "black out" eli pääkoneita ja muuta tekniikkaa ei voitu käyttää. Aluksesta tuli ohjauskyvytön. Suuronnettomuuteen varautunut meripelastuskeskus hälytti tulipalon vuoksi vartiolaivat Tursaan ja Uiskon sekä sammutusryhmiä Maarianhaminasta, Helsingistä ja Turusta. Super Puma -helikopterin lisäksi kaksi muuta pelastushelikopteria Ruotsista ja Helsingistä kutsuttiin valmiuteen Maarianhaminan lentoasemalle. Tutkinnan tapahtuneesta aloitti keskiviikkona 3. joulukuuta Ruotsin onnettomuustutkintakeskus eli Statens haverikommission, koska "Sea Wind" oli rekisteröity Ruotsin lipun alle. Tutkinta valmistui keväällä 2009. Myös suomalainen Onnettomuustutkintakeskus teki Statens haverikommissionin kanssa yhteistyötä.


title: M/S Sea Wind

text: Maarianhaminalaiseen hotelliin viedyt matkustajat olivat kaikki autonkuljettajia, ja heidät kuljetettiin iltapäivällä 2. joulukuuta Maarianhaminan satamaan, josta he pääsivät "M/S Silja Europalla" Turkuun. "Sea Wind" palasi korjaustöiden jälkeen takaisin liikenteeseen 13. tammikuuta 2009.


title: Wing Chun (elokuva)

text: Wing Chun ("Yong Chun") on vuonna 1994 valmistunut hongkongilainen kung fu -elokuva, jonka on ohjannut Yuen Woo-ping ja jonka pääosassa on Michelle Yeoh.


title: Wing Chun (elokuva)

text: Yim Wing-Chun on tofunvalmistaja ja taistelulajiharrastaja, joka yrittää suojella kylänsä asukkaita lähistöllä asuvalta rosvoryhmältä.


title: Siv

text: Siv tai Sif oli skandinaavisen mytologian jumalatar ja haltijapäällikkö Ivaldin tytär. Hän oli Egilin toinen vaimo, ja heille syntyi poika Ull, joka myöhemmin adoptoitiin Asgårdiin. Egilin kuoltua Siv avioitui Thorin kanssa. Siville ja Thorille syntyivät tytär Thrud, josta tuli valkyyria, ja poika Modi.


title: Siv

text: Sivillä oli kullanväriset hiukset. Eräänä yönä Loki leikkasi pilaillakseen Sivin hiukset. Kun Thor kuuli asiasta, hän vaati, että Loki pyytäisi kääpiöitä tekemään vaimolleen uudet hiukset. Uudet hiukset takoi kääpiö Dvalin, joka takoi myös Freijan laivan Skíðblaðnirin ja Odinin Gungnir-keihään.


title: Muhammed Ibn-Djabir Al Battani

text: Muhammed Ibn-Djabir Al Battani, (nimi latinalaistettu muotoon Albategnius) oli 900-luvulla elänyt arabimatemaatikko ja tähtitieteilijä. Hän laski aikaisempaa tarkemman arvon vuoden pituudelle, ekliptikan kaltevuudelle ja kevättasauspisteen siirtymiselle. Matematiikan puolella hän tunsi sinin, kosinin ja tangentin laskukaavat. Omien tutkimustensa lisäksi hän oli perehtynyt intialaiseen alan kirjallisuuteen.


title: Muhammed Ibn-Djabir Al Battani

text: Plato Tiburtinus käänsi Battanin teoksia latinaksi, ja tiedetään, että Tyko Brahe, Kopernikus, Kepler ja Galileo olivat perehtyneet niihin.


title: Andrew Graham

text: Andrew Graham (8. huhtikuuta 1815 – 5. marraskuuta 1908) oli irlantilainen tähtitieteilijä. Hän työskenteli Markree Castlen observatoriossa Edward Cooperin avustajana, kun löysi 9 Metis -asteroidin 25. huhtikuuta 1848.


title: Philibert Jacques Melotte

text: Philibert Jacques Melotte (29. tammikuuta 1880 – 30. maaliskuuta 1961) oli brittiläinen tähtitieteilijä. Hänen vanhempansa olivat tulleet Belgiasta.


title: Philibert Jacques Melotte

text: Melotte löysi vuonna 1908 yhden Jupiterin kuista, Pasiphaën, joka sai kyseisen nimensä vasta vuonna 1975.


title: Philibert Jacques Melotte

text: Melotte löysi niin ikään yhden asteroidin: 676 Melittan, jonka hän havaitsi ensimmäisenä 16. tammikuuta 1909. Hänelle myönnettiin vuonna 1909 Royal Astronomical Societyn Jackson–Gwilt-mitali.


title: Johann Palisa

text: Johann Palisa (6. joulukuuta 1848 Troppau – 2. toukokuuta 1925 Wien) oli itävaltalainen tähtitieteilijä. Hän löysi kaikkiaan 122 asteroidia vuosina 1874–1923.


title: Johann Palisa

text: Max Wolfin 4. heinäkuuta 1919 löytämä asteroidi 914 on nimetty Palisan mukaan "Palisanaksi".


title: Tamara Smirnova

text: Tamara Mihailovna Smirnova (; 1935-2001 oli venäläinen tähtitieteilijä. Hän löysi yhdessä Nikolai Tšernyhin kanssa jaksollisen 74P/Smirnova-Tšernyh-komeetan. Hän on löytänyt myös toistasataa asteroidia. Sadas löytö sai nimen (5540) Smirnova.


title: Unio Sarlin

text: Unio Bernhard Sarlin (6. tammikuuta 1893 Helsinki – 19. maaliskuuta 1981 Helsinki) oli suomalainen jääkärikenraaliluutnantti ja kilpa-ampuja. Hän oli sotilaskoulutuksensa Saksassa saanut jääkäri, josta tuli lopulta Suomen itsenäisen armeijan pioneerikoulutushaaran kantaisä.


title: Unio Sarlin

text: Unio Sarlinista on esittely Museo Militarian perusnäyttelyssä Linnankasarmin toisessa kerroksessa.


title: Unio Sarlin

text: Sarlinin vanhemmat olivat lehtori Aron Josef Sarlin ja Anna Gustafva Heikel. Hänet vihittiin avioliittoon vuonna 1940 Mary Montellin kanssa. Sarlinin serkunpojat Eino ja Osmo Kalpala olivat 1950-luvulla menestyneitä alppihiihtäjiä ja autourheilijoita.


title: Unio Sarlin

text: Sarlin kirjoitti ylioppilaaksi Tampereella suomalaisessa reaalilyseosta vuonna 1912 ja liittyi Nylands Nationiin. Opintojaan hän jatkoi Teknillisessä korkeakoulussa ja suoritti koneinsinööriosastolla diplomi-insinööritutkinnon I osan vuonna 1914 ja tutkinnon tierakennuksessa vuonna 1921 sekä diplomi-insinööritutkinnon vuonna 1922. Sarlin kävi Sotakorkeakoulun Ranskassa vuosina 1927–1929. Hän suoritti opintomatkan vuonna 1922 tutustumaan tanskalaiseen ja saksalaiseen kevyeen ponttonikalustoon sekä Daimler-Mercedesin ja Fiatin autotehtaisiin. Vuonna 1924 hän teki opintomatkan tutustumaan Ranskan teknillisiin joukko-osastoihin ja kouluihin sekä Marokon teknillisten joukko-osastojen sodanaikaiseen toimintaan. Vuonna 1926 hän teki jälleen opintomatkan nyt Italiaan, missä hän tutustui teknillisiin joukko-osastoihin ja kouluihin sekä sotatarviketeollisuuteen. Seuraavan opintomatkan hän suoritti vuonna 1929 Ranskaan, missä hän tutki ajoneuvoissa käytettäviä puukaasuttajia. Vielä vuonna 1931 hän teki opintomatkat jotka suuntautuivat Sveitsiin ja Ranskaan ja vuonna 1932 Saksaan, Unkariin ja Englantiin, missä hän tutki ponttonikalustoja.


title: Unio Sarlin

text: Sarlin liittyi yhtenä ensimmäisten vapaaehtoisten joukkoon, joiden päämääränä oli Saksassa sotilaskoulutusta antava Pfadfinder-kurssi, joka järjestettiin Pohjois-Saksassa sijaitsevalla Lockstedter Lagerin harjoitusalueella. Leirille hän ilmoittautui 7. maaliskuuta 1915 ja hänet sijoitettiin 2. komppaniaan, josta hänet siirrettiin myöhemmin Jääkäripataljoona 27:n perustamisen jälkeen sen pioneerikomppaniaan. Hän otti osaa taisteluihin ensimmäisessä maailmansodassa Saksan itärintamalla Misse-joella ja Riianlahdella, Schmardenissa ja Aa-joella. Hän suoritti vuoden 1916 syksyllä Mitaussa järjestetyn lähitaistelukoulun.


title: Unio Sarlin

text: Sarlin saapui takaisin Suomeen (Vaasaan) jääkärien pääjoukon mukana kapteeniksi ylennettynä 25. helmikuuta 1918. Vaasasta hänet komennettiin aluksi komppanianpäälliköksi Suomen Valkoisen Armeijan 1. Jääkärirykmentin 1. jääkäripataljoonan 3. komppaniaan, jonka päällikkönä hän otti osaa taisteluihin Lempäälässä. Lempäälästä hänet määrättiin 19. huhtikuuta 1918 alkaen Karjalan 3. rykmentin komentajaksi. Tehtävän hän vastaanotti saavuttuaan 21. huhtikuuta 1918 Imatralle. Imatralta hän marssitti rykmenttinsä 25. huhtikuuta 1918 Joutsenon rintamalta Lappeenrantaan. Hän vastasi Karjalan rintaman oikeasta siivestä Saimaasta Kuurmanpohjaan. Hän johdatti rykmenttinsä taisteluihin Simolassa, Pulsassa, Luumäellä ja Taavetissa, jonka jälkeen rykmentti alistettiin armeijajohdon alaisuuteen ja edelleen se liitettiin Savon ryhmään kenraalimajuri Ernst Linderin komentoon ja määrättiin etenemään Haminaan ja Liikkalaan. Sarlinin rykmentin toimintaa sisällissodassa voidaan kuvailla sanoilla – hyvin itsenäistä. Vielä juuri ennen sodan päättymistä hänet siirrettiin komentajaksi Karjalan 2. rykmentiin 9. toukokuuta 1918.


title: Unio Sarlin

text: Karjalan 2. rykmentistä Sarlin siirrettiin sisällissodan jälkeen 28. kesäkuuta 1918 alkaen 3. Divisioonan ja 10. heinäkuuta 1918 alkaen 2. Divisioonan esikuntapäälliköksi. Sarlin oli osallisena 16. elokuuta 1918 järjestetyssä suojeluskuntalaisten mielenosoitusparaatissa, joka oli järjestetty presidentti K. J. Ståhlbergin valintaa vastaan ja Mannerheimin kunniaksi. Paraatissa hän piti raflaavan puheen, jossa hän syytti "demokraatteja" kaunaisuudesta kruunamatonta hallitsijaa kohtaan, jolla hän tarkoitti Mannerheimia. Puhetta kommentoi Helsingin Sanomat otsikolla "Tämä menee jo liian pitkälle", syyttäen Sarlinia avoimen kapinalliseksi.


title: Unio Sarlin

text: Sarlin siirrettiin 2. Divisioonasta 25. syyskuuta 1918 Suomen valkoiseen kaartiin. Valkoisesta kaartista hänet komennettiin 10. marraskuuta 1918 – 28. maaliskuuta 1919 väliseksi ajaksi Helsingin suojeluskunnan päälliköksi, jonka jälkeen hänet siirrettiin Suojeluskuntain yliesikunnan sotilaallisen osaston ja sen ohella suojeluskuntain moottorijoukkojen päälliköksi. Helsingin suojeluskuntapiirin päällikön tehtävät hän vastaanotti 1. heinäkuuta 1919 alkaen.


title: Unio Sarlin

text: Sarlin astui takaisin armeijan palvelukseen 23. maaliskuuta 1921 ja hänet sijoitettiin Teknillisten joukkojen esikuntapäälliköksi ja 14. kesäkuuta 1921 alkaen Teknillisten joukkojen komentajaksi. Kyseisseistä tehtävää suorittaessaan hän osallistui vuoden 1924 alussa niin sanottuun "upseerikapinaan", jonka tarkoituksena oli painostaa Lauri Igmania ottamaan hallitukseensa puolustusministeriksi Lauri Malmberg tiukkoine ehtoineen, johon vaatimukseen Ingman sitten myöntyikin presidentti Ståhlbergin periaatteellisesta vastustuksesta huolimatta. Sarlin siirrettiin Yleisesikuntaan 3. toukokuuta 1927, missä hän toimi teknillisten ja huoltojoukkojen tarkastajana, kunnes hänet siirrettiin Puolustusministeriöön 1. tammikuuta 1938 samanlaisiin tehtäviin. Vuonna 1939 ministeri Juho Niukkanen nimitti hänet puheenjohtajaksi komiteaan jonka oli määrä käsitellä vapaaehtoista linnoittamista.


title: Unio Sarlin

text: Sarlin toimi sotien aikana Päämajan pioneerikomentajana ja oli Suomen armeijan ensimmäinen pioneerikomentaja ja koko talvi- ja jatkosodan aikaisen pioneeritoiminnan johtaja. Hän osallistui välirauhan aikana muun muassa ylipäällikön Inkilän kartanossa 22. maaliskuuta 1940 järjestämään neuvotteluun, jossa käsiteltiin itärajan uusille rajoille toteutettavia linnoitteita.


title: Unio Sarlin

text: Hänen johdollaan kehitettiin ja otettiin sota-ajan olosuhteissa käyttöön lukuisia omaperäisiä aseratkaisuja: muun muassa polttopullo ja laatikkomiina olivat hänen keksintöjään. Sotien jälkeen Sarlin toimi Puolustusvoimain pääesikunnan pioneerikomentajana aina vuoteen 1946 saakka, jolloin hän erosi armeijasta ja siirtyi Suomen Kiviteollisuus Oy:n palvelukseen toimitusjohtajaksi. Toimitusjohtajana hän toimi vuoteen 1956 saakka.


title: Unio Sarlin

text: Sarlin toimi määrävahvuuskomitean jäsenenä vuosina 1922–1923 ja valtioneuvoston asettaman palkkauskomitean jäsenenä vuosina 1924–1932 sekä oli Sotateknillisen Aikakauslehden avustajakunnan jäsenenä vuosina 1924–1925 ja Suomen Sotilasaikakauslehden toimituskunnan jäsenenä vuosina 1926–1927. Hän toimi Suomen ampujainliiton liittohallituksen jäsenenä vuosina 1919–1922 ja Suomen upseeriliiton johtokunnan jäsenenä vuosina 1921–1923 sekä Jääkäriliiton puheenjohtajana vuosina 1923–1924. Upseerien metsästysyhdistyksen varapuheenjohtajana hän toimi vuosina 1923–1927 ja Upseerien ampumayhdistyksen johtokunnan jäsenenä vuosina 1923–1925 sekä varapuheenjohtaja 1925–1928 ja puheenjohtaja vuosina 1933–1946.


title: Unio Sarlin

text: Hän toimi Suomen Graniitinjalostajain Vientiliiton varapuheenjohtajana vuodesta 1946 alkaen, Sarlin oli kunniajäsen Linnoittaja-aseveljissä vuodesta 1940 ja Korian Pioneeriupseerikerhossa vuodesta 1946, Upseerien Ampumayhdistyksessä vuodesta 1947 sekä Pioneerikillassa vuodesta 1966. Lisäksi hän oli Uruguayn kunniakonsuli vuodesta 1950 alkaen.


title: Unio Sarlin

text: Sarlin osallistui Pariisin 1924 olympialaisiin ja sijoittui kaksintaisteluammunnassa (olympiapistooli) toiseksi parhaana suomalaisena seitsemänneksi. Suomen mestaruuden hän voitti tarkkuuspistooliammunnassa vuonna 1921 ja kaksintaistelupistooliammunnassa vuonna 1925 ja oli armeijan mestari sotilaspistooliammunnassa vuonna 1923.


title: Sanansaattaja (vuoden 2010 elokuva)

text: Sanansaattaja on vuonna 2010 ensi-iltansa saanut suomalainen jännityselokuva, jonka on ohjannut Timo Sakari Puustinen. "Sanansaattaja" on Puustisen toinen kokopitkä elokuva ensimmäisen ollessa vuonna 2005 valmistunut "Aika tappaa". "Sanansaattaja" on julkaistu DVD:llä.


title: Sanansaattaja (vuoden 2010 elokuva)

text: "Sanansaattaja" kuvattiin vuonna 2007 helmi- ja kesäkuun välisenä aikana, ja sen jälkituotanto aloitettiin toukokuussa. Kärtsy Hatakka (Waltari) sekä Hannu Honkonen sävelsivät elokuvan tunnusmusiikin.


title: Bonde söker fru

text: Bonde söker fru ("Farmari etsii rouvaa") on ruotsalainen versio brittiläisestä tosi-TV-ohjelmasta "Maajussille morsian" (). Sitä esitetään TV4-kanavalla. Sarja on esitetty vuodesta 2006 alkaen ja vuoden 2012 kausi on seitsemäs tuotantokausi. Sarjaa juontaa entinen Miss Ruotsi Linda Lindorff. Yksi jakso kerää noin 1,5 miljoonaa katsojaa.


title: Ferdinand Tönnies

text: Ferdinand Tönnies (26. heinäkuuta 1855 Oldenswort, Saksa – 9. huhtikuuta 1936, Kiel, Saksa) oli saksalainen sosiologi ja filosofi. Tönnies kirjoitti laajasti eri sosiologian osista, mutta hänen tunnetuin teoksensa on vuonna 1887 julkaistu "Gemeinschaft und Gesellschaft". Siinä hän käsitteli esittämäänsä Gemeinschaft–Gesellschaft-erottelua, joka jakaa ihmisten yhteenliittumat ’Gemeinschaft’- (”yhteisö”) ja ’Gesellschaft’-suhteisiin (”yhteiskunta”).


title: Ferdinand Tönnies

text: Tönnies syntyi 1855 rikkaaseen perheeseen Schleswig-Holsteinissa, Saksassa. Hän opiskeli Jenan, Bonnin, Leipzigin, Berliinin ja Tübingenin yliopistoissa. Viimeksi mainitusta Tönnies väitteli tohtoriksi vuonna 1877. Hänestä tuli 1881 Kielin yliopiston yksityisopettaja "Privatdozent", koska hän ei itse pitänyt virallisen aseman taakasta ja koska hän oli sosiaalidemokraattina poliittisesti epäilyttävä.


title: Ferdinand Tönnies

text: Tönniesin ensimmäinen kirja "Gemeinschaft und Gesellschaft" julkaistiin 1887. Se on myös hänen tunnetuin ja vaikutusvaltaisin teoksensa. Kirja käsitteli Gemeinschaft–Gesellschaft-erottelua. Sitä on hankala kääntää suomeksi, mutta ’Gemeinschaft’ tarkoittaa suurin piirtein yhteisöä ja ’Gesellschaft’ yhteiskuntaa. Sen perusajatuksena oli esitellä ihmisen kaksi perustapaa liittää yhteisöllinen ja yhteiskunnallinen. Jos yhteenliittyminen oli arvokasta ja itsessään päämäärä, kyseessä on yhteisöllinen yhteenliittymä, eli Gemeinschaft-suhde. Jos taas yhteenliittyminen on vain väline, tuloksena syntyy välittyneitä tai välineellisiä Gesellschaft-suhteita. "Gemeinschaft und Gesellschaft" ei saanut julkaisemisaikanaan kovinkaan laajaa lukijakuntaa.


title: Ferdinand Tönnies

text: Tönnies sai vaikutteita brittiläiseltä Thomas Hobbesilta, jonka teokset "Behemoth" ja "Elements of Law, Natural and Politic" hän julkaisi englanniksi vuonna 1889. Lisäksi hän julkaisi 1896 saksasi Hobbes-elämäkerran "Thomas Hobbes Leben und Lehre".


title: Ferdinand Tönnies

text: Täyden professuurin Tönnies sai 1913, mutta hän jätti paikan jo kolmen vuoden päästä. Hän palasi 1921 Kieliin emeritusprofessorina. Vuoden 1922 teoksessaan "Kritik der Öffentlichen Meinung" Tönnies käsitteli yleistä mielipidettä, tapoja ja teknologiaa ja vuoden 1931 toksessa "Einführung in die Soziologie" yhteiskunnallisia organisaatiota, arvoja ja normeja. Hänet erotettiin natsihallinnon aikana 1933, ja hän kuoli 1936. Tönnes kirjoitti uransa aikana ainakin 900 julkaistua julkaistua kirjoitusta.


title: Shakespeare and Company

text: Shakespeare and Company on tunnettu kirjakauppa Pariisin Viidennessä kaupunginosassa, aivan Seinen rannalla Rue de la Bûcheriella. Se myy ja lainaa pääasiassa englanninkielistä kirjallisuutta, johon se on erikoistunut. Shakespeare and Companyn yläkerrassa saavat yösijaa nuoret kirjailijat, jotka maksavat majoituksestaan työskentelemällä kaupassa muutaman tunnin päivässä.


title: Shakespeare and Company

text: Kirjakaupan tunnetuin pitäjä on ollut Sylvia Beach, joka hallinnoi kauppaa vuosina 1919-1941. Tuona aikana Shakespeare & Companya pidettiin englanninkielisen kirjallisuuden keskuksena Pariisissa. Silloin Rue de l’Odéon:illa sijainneessa kirjakaupassa vieraili useita Kadotetun sukupolven kirjailijoita, joista tunnetuimpia ovat Ernest Hemingway, Ezra Pound ja F. Scott Fitzgerald. Hemingway kirjoittaa muistelmissaan "Nuoruuteni Pariisi" kokemuksistaan Shakespeare and Companysta näin:


title: Shakespeare and Company

text: Beach oli James Joycen teoksen "Odysseus" (1922) alkuperäinen kustantaja.


title: Shakespeare and Company

text: Kauppa Rue de l’Odéonilla suljettiin lopullisesti joulukuussa 1941 Saksan joukkojen vallattua Pariisin.


title: Shakespeare and Company

text: Yhdysvaltalainen George Whitman avasi 1951 englanninkieliseen kirjallisuuteen keskittyvän kirjakaupan Le Mistralin Seinen vasemmalle rannalle maanmiehensä Lawrence Ferlinghettin kehotuksesta. Sittemmin Felinghetti perusti San Franciscoon City Lights -kirjakauppakustantamon. Sylvia Beachin kuoltua Le Mistralin nimi muuttui Shakespeare & Companyksi. Kirjakauppa on siitä lähtien jatkanut toimintaansa samassa osoitteessa Rue de la Bûcheriella noudattaen Sylvia Beachin perintöä. Nykyjään kauppaa johtaa Whitmanin tytär Sylvia Whitman.


title: Shakespeare and Company

text: Sylvia Beach jätti kuollessaan 1962 Whitmanille perinnöksi kirjoja ja oikeuden nimeen Shakespeare and Company. Kauppa nimettiin tälle nimelle 1964.


title: Shakespeare and Company

text: George Whitman on luonnehtinut kauppaa, että se on ”kaupaksi naamioitu sosialistinen utopia”.


title: Shakespeare and Company

text: Kirjakauppa järjestää joka toinen vuosi Festival & Co -tapahtuman.


title: Shakespeare and Company

text: Elokuvassa "Rakkautta ennen auringonlaskua" päähenkilöt Jesse ja Celine tapaavat vuosien jälkeen Shakespeare and Companyn kirjakaupassa.


title: Kanadanlehtikuusi

text: Kanadanlehtikuusi ("Larix laricina") on pohjoisamerikkalainen lehtikuusilaji. Kanadassa sitä kutsutaan nimellä "tamarack", joka on sen algonkinkielinen nimi. Puu on Kanadan Luoteisterritorioiden kansallispuu.


title: Kanadanlehtikuusi

text: Kanadanlehtikuusi on keskikokoinen puu, joka kasvaa 10–20 m korkeaksi. Runko voi olla halkaisijaltaan 60 cm. Lehdet ovat neulasmaiset, pehmeät 2–3 cm pitkät tupsut, jotka varisevat syksyllä. Kävyt ovat pienemmät kuin muilla lehtikuusilajeilla.


title: Kanadanlehtikuusi

text: Kanadanlehtikuusta kasvaa ennen kaikkea Kanadan puolella Yukonin itäosassa, Inuvikissä ja Newfoundlandissa sekä Yhdysvaltojen koillisosassa Minnesotasta Länsi-Virginiaan. Lajilla on erillisesiintymä myös Alaskassa.


title: Ed Zander

text: Edward "Ed" J. Zander (12. tammikuuta 1947, Brooklyn, New York) on Motorolan marraskuussa 2007 erotettu pääjohtaja. Zander jatkaa erostaan huolimatta Motorolan hallituksen puheenjohtajana ainakin seuraavaan, toukokuussa 2008 järjestettävään yhtiökokoukseen asti. Zander on puolalaisen isän ja kreikkalaisen äidin poika. Tällä hetkellä hän on naimisissa Mona Zanderin kanssa, ja heillä on kaksi poikaa.


title: Lewis A. Swift

text: Lewis A. Swift (29. helmikuuta 1820 – 5. tammikuuta 1913) oli yhdysvaltalainen tähtitieteilijä. Hän löysi uransa aikana lukuisia komeettoja ja näki pitkäikäisyytensä ansiosta Halleyn komeetan kahdesti: vuosina 1835 ja 1910. Hänet palkittiin vuonna 1897 Royal Astronomical Societyn Jackson–Gwilt-mitalilla.


title: Friedrich Karl Arnold Schwassmann

text: Friedrich Karl Arnold Schwassmann (25. maaliskuuta 1870 – 19. tammikuuta 1964) oli saksalainen tähtitieteilijä. Hän löysi uransa aikana 22 asteroidia, joista osan yhdessä Max Wolfin kanssa.


title: Friedrich Karl Arnold Schwassmann

text: Schwassmann löysi yhdessä Arno Arthur Wachmannin kanssa komeetat 29P/Schwassmann-Wachmann 1 (1925), 31P/Schwassmann-Wachmann 2 (1929) ja 73P/Schwassmann-Wachmann 3 (1930).


title: Chiara Costazza

text: Chiara Costazza (s. 6. toukokuuta 1984 Cavalese) on italialainen alppihiihtäjä.


title: Chiara Costazza

text: Costazza sijoittui kahdeksanneksi Torinon olympialaisten 2006 pujottelukilpailussa. Schladmingin MM-kilpailuissa 2013 hän oli samassa lajissa 14:s ja 2015 Vailin MM-kilpailuissa 16:s. Pyeongchangin olympialaisissa 2018 hän sijoittui pujottelussa yhdeksänneksi.


title: Chiara Costazza

text: Uransa ensimmäisen maailmancupin palkintokorokesijoituksen hän saavutti oltuaan kolmas Reiteralmin pujottelussa marraskuussa 2007 ja ensimmäisen voittonsa Lienzin pujottelukisassa saman vuoden joulukuussa. Ne ovat edelleen hänen ainoat palkintosijansa maailmancupissa (tilanne 29.3.2018).


title: Olavi Louhivuori

text: Olavi Louhivuori (s. 13. heinäkuuta 1981) on suomalainen jazzrumpali ja -säveltäjä. Hän johtaa omaa Oddarrang-yhtyettään ja soittaa useissa muissa yhtyeissä. Hän on julkaissut myös sooloalbumin.


title: Olavi Louhivuori

text: Louhivuori kasvoi Jyväskylässä musikaalisessa perheessä. Hänen isänsä on Jyväskylän yliopiston musiikin laitoksen professori Jukka Louhivuori ja äitinsä viulisti ja musiikkipedagogi Sini o.s. Väisänen. Jokainen perheen viidestä lapsesta soittaa jotain instrumenttia. Louhivuori soitti nuorempana viulua, selloa ja pianoa, kunnes yhdeksänvuotiaana siirtyessään musiikkiluokalle vaihtoi instrumentikseen rummut. Hän myös perusti ensimmäisen yhtyeensä luokkatoverinsa Joona Toivasen kanssa.


title: Olavi Louhivuori

text: Louhivuoren siirtyessä yläasteelle hänen musiikkiharrastuksensa jäi taka-alalle, mutta jatkui jälleen hänen päästyään Cygnaeus-lukioon vuonna 1997. Hän soitti Joona Toivanen triossa sekä Jazz Barin jami-illoissa. Vuonna 2002 hän valmistui Suomalaisen konservatorion jazzlinjalta ja muutti Helsinkiin opiskelemaan Sibelius-Akatemian jazzmusiikin osastolle opettajanaan Jukkis Uotila. Vuosina 2005–2006 hän opiskeli säveltämistä opettajanaan Sonny Heinilä. Louhivuorta ovat opettaneet myös muun muassa John Riley ja Marko Timonen.


title: Olavi Louhivuori

text: Omien kokoonpanojensa lisäksi Louhivuori on säveltänyt kaksi teosta Jyväskylä Big Bandille. Hän on esiintynyt ja hänen sävellyksiään on esitetty muun muassa Yhdysvalloissa, Japanissa, Malesiassa, Intiassa, Kreikassa, Ranskassa ja Etelä-Afrikassa sekä opettanut Australiassa, Indonesiassa, Singaporessa ja Irlannissa.


title: Olavi Louhivuori

text: Louhivuori on naimisissa laulaja Emma Salokosken kanssa, ja heillä on helmikuussa 2008 syntynyt poika.


title: Olavi Louhivuori

text: Louhivuori perusti Oddarrangin syksyllä 2003. Yhtyeeseen kuuluvat myös pasunisti Ilmari Pohjola, sellisti Osmo Ikonen, kitaristi Lasse Sakara sekä basisti Lasse Lindgren. Oddarrangin debyyttialbumi "Music Illustrated" julkaistiin helmikuussa 2006. Se palkittiin saman vuoden Jazz-Emmalla.


title: Olavi Louhivuori

text: 30. toukokuuta 2008 Texicalli Records julkaisi Louhivuoren ensimmäisen sooloalbumin "Inhale Exhale". Albumin ainoat instrumentit ovat Louhivuoren rummut ja muut lyömäsoittimet, ja lisäksi levyllä on käytetty erilaisia hälyääniä ja Louhivuoren omaa ääntä. Albumi äänitettiin huhtikuussa 2007 Kallio-Kuninkalassa. Albumi valittiin Yleisradion Jazzradion kesäkuun levyksi.


title: Olavi Louhivuori

text: Louhivuori soittaa myös yhtyeissä Ilmiliekki Quartet, Alexi Tuomarila trio, Joona Toivanen trio, Olavi trio sekä SUN. Hän on ollut kolme kertaa mukana voittamassa pohjoismaista Nordic Jazz Comets -kilpailua: Joona Toivanen triossa vuonna 2000, Ilmiliekki Quartetissa vuonna 2002 sekä SUNissa vuonna 2006. Lisäksi hän on soittanut muun muassa UMOn, Tomasz Stańkon, Jon Balken, Marilyn Crispellin, Teppo Hauta-ahon, Jukka Perkon, Sakari Kukon sekä M. A. Nummisen kanssa.


title: Olavi Louhivuori

text: Viitteet:


title: Stena RoRo

text: Stena RoRo on ruotsalainen varustamo. Se on osa ruotsalaista Stena-konsernia. Yhtiön kotipaikka on Göteborg. Stena RoRo rakennuttaa, ostaa, myy ja vuokraa ro-ro-aluksia. Stena RoRon liikevaihto oli vuonna 2007 37 milj. euroa, ja henkilökuntaa sillä oli vuonna 2006 200. Yhtiön toimitusjohtaja on Bo Severed.


title: Vartan Malakian

text: Vartan Malakian (s. 14. heinäkuuta 1947) on armenialais-amerikkalainen taiteilija, joka on syntynyt Irakissa ja asuu nykyään Los Angelesissa. Hän on System of a Downin kitaristin Daron Malakianin isä. Hän teki kannet yhtyeen vuoden 2005 "Mezmerize"- ja "Hypnotize"-albumeille. Vartan hoitaa usein System of a Downin konsertit ja Daron omistaa usein lauluja hänelle.


title: Vartan Malakian

text: 18-vuotiaana Malakian piti ensimmäisen taidenäyttelynsä Tšekkoslovakian suurlähetystössä ja muu hallitus sponsoroi tapahtumat antamalla huomiota hänen taiteelliselle työlleen. Vuonna 1968 Malakian palkattiin pääkoreografiksi Irakin hallitukselle ja Armenian nuorisojärjestölle. Hän organisoi ja loi Broadwayn show-esityksiä useita vuosia. Vuonna 1975 Vartan Malakian muutti Yhdysvaltoihin ja jäi Hollywoodiin asumaan. Hän jatkoi uraansa tanssin ja taiteen parissa ja vuonna 1981 alkoi opettaa tanssia Glendalen lukiossa, minne hän perusti Armenian tanssikokoontumisen. Vuonna 1993 Vartan avasi hänen antiikki- ja taidegalleriansa, mitä kutsuttiin nimellä "Arka Gallery". Täällä hän onnistuneesti myi yli 100 kappaletta omia taideluomuksiaan moninaiselle joukolle ihmisiä, joista osa oli tunnettuja tähtiä taideteollisuudessa. Vuonna 2001 Los Angeles Times -sanomalehti sanoi Vartan Malakianin galleriaa yhdeksi uniikeimmista kaupoista kaupungissa. 2005 Vartan palkkasi zAkin, System of a Downin tunnetun fanisivun SOADfans.comin perustajan ja suunnittelijan, luomaan ja auttamaan VartanMalakian.com -sivuston suunnittelussa, mikä käynnistyi joulukuussa 2005.


title: Kenneth Grahame

text:
Kenneth Grahame (8. maaliskuuta 1859 Edinburgh, Skotlanti – 6. heinäkuuta 1932
Pangbourne, Berkshire, Englanti) oli brittiläinen kirjailija. Hänen tunnetuin teoksensa on vuonna 1908 julkaistu lastenkirjaklassikko "Kaislikossa suhisee" ().


title: Kenneth Grahame

text: Grahame syntyi Skotlannissa, mutta hän muutti jo lapsena kolmen sisaruksensa kanssa Etelä-Englantiin isoäitinsä luo heidän äitinsä kuoleman jälkeen. Hän kävi koulua Oxfordin St Edward’s Schoolissa 1868–1875 ja olisi halunnut päästä opiskelemaan Oxfordin yliopistoon, mutta opiskelun kalleuden vuoksi hänen enonsa ei antanut siihen lupaa. Opiskelun sijaan Grahame meni töihin Englannin keskuspankkiin 1879 edeten urallaan, kunnes joutui eroamaan 1907 huonontuneen terveytensä vuoksi.


title: Kenneth Grahame

text: Grahamen avioliitto Elspeth Thomsonin kanssa oli onneton, ja he saivat vain yhden lapsen. Alastair-poika syntyi toinen silmä sokeana ja kärsi terveysongelmista koko lyhyen elämänsä. Alastair teki itsemurhan Oxfordissa opiskellessaan vain kaksi päivää ennen 20-vuotissyntymäpäiväänsä.


title: Kenneth Grahame

text: Kenneth Grahame kuoli Pangbournessa 1932. Hänet on haudattu Holywellin hautausmaalle Oxfordiin.


title: Arkadi Tugarinov

text: Arkadi Jakovlevitš Tugarinov (, 1880 Saratov – 1948 Leningrad) oli venäläinen lintutieteilijä.


title: Arkadi Tugarinov

text: Tugarinov tunnetaan parhaiten Siperian linnuston asiantuntijana. Vuodesta 1907 hän toimi 20 vuotta Krasnojarskin alueellisen museon johtajana, ja hänen lukuisat tutkimusmatkansa kattoivat koko valtavan Jenisein valuma-alueen. Hänen ensimmäinen suuri työnsä, yhdessä Sergei Buturlinin kanssa julkaistu Jenisein kuvernementin linnustoa käsittelevä "Materialy po ptitsam Jeniseiskoi gubernii" (1911) on yhä perustavanlaatuinen tutkimus. Kahden Mongoliaan suuntautuneen tutkimusmatkan tuloksista Turganov laati katsauksia maan pohjois- ja itäosien linnustosta.


title: Arkadi Tugarinov

text:
Tugarinov työskenteli Neuvostoliiton tiedeakatemian eläintieteen instituutin lintutieteellisessä osastossa 1926–1948 ja toimi osaston johtajana 1940–1948.
Hän osallistui "Fauna SSSR" -sarjan tekemiseen katsauksillaan vesilinnuista (1941), pelikaanilinnuista, haikaralinnuista ja flamingosta (1947). Hän myös kirjoitti useita kappaleita neuvostoliittolaiseen määritysoppaaseen "Ptitsy SSSR" (1951–1953).


title: Arkadi Tugarinov

text: Tugarinov oli systemaattisen paleo-ornitologisen tutkimuksen uranuurtaja Venäjällä. Hän kuvaili neogeenikauden ja ihmisen sukupuuttoon tappamia lintujen fossiileja, jotka löytyivät Siperiasta sekä Ukrainan, Krimin ja Kazakstanin aroilta. Hän myötävaikutti suuresti lintujen muuton tutkimukseen. Hän kuvaili talvehtivia ja muuttavia lintuja Kaspianmeren länsipuolella ja pani alulle Venäjän rengastustoimiston tietokannan tieteellisen analysoinnin. Hän osoitti, että sorsilla, etenkin sinisorsalla ja jouhisorsalla, on paikallisia eri muuttoreittejä käyttäviä populaatioita. Tugarinovin aloitteesta pidettiin ensimmäinen lintujen muuttoa käsittelevä tieteellinen kokous eläintieteen instituutissa 1946.


title: Arkadi Tugarinov

text: Hän kuvaili muun muassa sepelhanhen alalajin "orientalis" 1941.


title: Tien laidalla Waterloo

text: Tien laidalla Waterloo on Weilin+Göösin julkaisema Kauko Röyhkän esikoisromaani. Se ilmestyi vuonna 1980, kuten Röyhkän ensimmäinen LP:kin.


title: Tien laidalla Waterloo

text: Romaani kertoo Marasta ja Artosta, jotka viettävät kolarin vuoksi vuorokauden tien laidalla jutellen, menneitä muistellen, aurinkoa ottaen, lakritsia syöden ja katkeroa juoden. Kirja välittää kuvan maailmaa pohdiskelevista nuorista. Myöhemmin Röyhkä on todennut yrittäneensä kuvata kirjassa omaa sukupolveaan ja sen aatteettomuutta.


title: Tien laidalla Waterloo

text: Kirjan kustantaja mainosti kirjaa seuraavasti:


title: Tien laidalla Waterloo

text: Vuonna 1981 Yle TV2 tuotti Kalle Pursiaisen ohjaaman televisiosovituksen romaanista. Röyhkä ei tiettävästi pitänyt versioinnista. Ensimmäisen näyttämöversion kirjasta teki Janne Kuustie Pieksämäen nuorisoteatteriin. Sari Tikkasen dramatisointi sai ensi-iltansa Jyväskylän ylioppilasteatterissa 1999.


title: Tien laidalla Waterloo

text: Like Kustannus julkaisi kirjasta sidotun uusintapainoksen vuonna 2000.


title: Tien laidalla Waterloo

text: "Helsingin sanomien" toimittajan Tapani Ritamäen mielestä teos osoittaa kielitaitoa, mutta juonta on niukasti.


title: Masa Niemi

text: Martti "Masa" Elis Niemi (20. heinäkuuta 1914 Viipuri – 3. toukokuuta 1960 Tampere) oli suomalainen näyttelijä, koomikko, muusikko ja viihdyttäjä. Parhaiten hänet muistetaan "Pekka ja Pätkä" -elokuvien Pätkänä.


title: Masa Niemi

text: Matti ja Hanna Niemen yhdeksänlapsisen perheen kuopus Martti oli jo lapsena musiikillisesti lahjakas ja otti pianotunteja Viipurin musiikkiopistossa ja lauloi aina kun vain tarjoutui tilaisuus. Hänen isoveljensä Paavo Niemi oli painija. Martti "Masa" Niemestä kehittyi varhain monipuolinen taituri: hän esiintyi muun muassa akrobaattina ja taikurina.


title: Masa Niemi

text: Nuorena miehenä Niemi kävi opiskelemassa taikatemppuja Saksassa., ja piti omaa sirkusta. Niemi pelasi myös jääpalloa Viipurin Susissa lyhyydestään huolimatta (hän oli vain 152 cm pitkä) ja toimi joukkueen maalivahti-kapteenina. 30-luvun jälkipuolella Niemi liittyi rumpaliksi Sointupoikiin, jossa Auvo Nuotio toimi solistina. Varsinaisen päivätyönsä Niemi teki Viipurin Makkara Oy:n autonkuljettajana sotaan saakka.


title: Masa Niemi

text: 1938 Niemi solmi avioliiton Helvi Kilpeläisen (1920–1986) kanssa. Liitto kesti Niemen kuolemaan saakka. Heille ei syntynyt lapsia.


title: Masa Niemi

text: Jatkosodan aikoihin Niemi esiintyi viihdytyskiertueilla lähinnä hauskuuttaja-vitsinkertojana. Näihin aikoihin hän muutti Helsinkiin, jossa hän soitti rumpuja yhdeksänmiehisessä Sinipojissa (entinen Sointupojat), jolla oli monivuotinen kiinnitys Kirjalla (Kirjatyöntekijäinliiton ravintola Kruununhaassa) ja kesäisin Mustikkamaalla. Lisäksi Niemi hoiti Viipurin Soitannallisen kerhon keikkamanagerin tehtäviä. Päivätyönään hänellä näihin aikoihin oli Kansanhuollon toimistokirjurin virka. Näiden töiden lisäksi hän toimi Matkatoveri-lehden päätoimittajanakin ja oli samalla toinen lehden omistajista. Sittemmin hän siirtyi muusikoksi ja näyttelijäksi.


title: Masa Niemi

text: Niemi oli tehnyt ensimmäisen pienen roolin 1945 Fenno-filmin elokuvassa "Suviyön salaisuus", mutta kokeilu jäi sillä erää yhteen elokuvaan. 1948 Ville Salminen koekuvasi häntä elokuvaan "Pontevat pommaripojat", mutta tällä kertaa osan sai kokeneempi Oke Tuuri. Auvo Nuotion kautta järjestyi 1952 koekuvaus Suomen Filmiteollisuudelle, jota seurasi pieni elokuvarooli elokuvassa "Kipparikvartetti". Seuraavana vuonna Niemi sai jo isomman roolin "Läski-Leevinä" elokuvassa "Lentävä kalakukko", jonka pääosassa oli Esa Pakarinen.


title: Masa Niemi

text: Reino Helismaa keksi, että Niemi ja Pakarinen sopisivat hyvin tulevaan "Pekka Puupää" -elokuvaan, jonka Ville Salminen vastahakoisesti ohjasi viimeisenä työnään ennen Fennadalle siirtymistään. Elokuva oli halvalla toteutettu kepeä seikkailu, jolta ei odotettu paljon. Heti tämän jälkeen Niemi näytteli SF:n uuden ohjaajan Armand Lohikosken esikoiselokuvassa "Me tulemme taas", jossa hän esitti tukkilaista. Ensimmäinen Pekka Puupää saavutti kuitenkin suuren suosion ja sille tehtiin jatkoa vuosina 1953–1960 peräti kaksitoista elokuvaa. 'Pekka ja Pätkä' -elokuvien ohjauksesta vastasi yleensä Armand Lohikoski. Pätkän käyttämä "asiahan ei tietysti minulle kuulu, mutta..." oli aikansa lentävä lause.


title: Masa Niemi

text: Vaikka Niemi teki kymmenkunta muuta elokuvaa Puupäiden ohessa, vain yhdessä hänellä oli päärooli. Tämä elokuva oli "Majuri maantieltä", kepeä sotilasfarssi, joka suututti puolustusvoimien johdon siinä määrin, että kun SF olisi tarvinnut armeijan apua "Tuntematonta sotilasta" kuvattaessa, vastaus oli jyrkkä ei.


title: Masa Niemi

text: Seuraavien vuosien aikana Niemellä riitti paljon esiintymistöitä. Hän teki keskimäärin kolme elokuvaa vuodessa, keikkaili ja esiintyi eri puolella Suomea iltamissa Esa Pakarisen, Reino Helismaan, Olavi Virran, Tapio Rautavaaran, Matti Heiskasen, Erkki Junkkarisen ja muiden suosittujen esiintyjien kanssa. Välillä hän toimi rumpalina Vili Vesterisen ja Arttu Suuntalan orkestereissa.


title: Masa Niemi

text: Niemi oli siviilielämässä Pätkän kaltainen hauskuuttaja, jonka elämä oli yhtämittaista teatteria, pelleilyä, taikatemppuja, akrobatiaa ja kaatuilua, sananlaskuja ja tietokilpailuja. Hauskan miehen roolin takana hänellä oli kuitenkin monia ongelmia. Suosiosta huolimatta hän kärsi taloudellisista vaikeuksista. Niemet joutuivat esimerkiksi myymään Helsingin kantakaupungissa sijainneen asunto-osakkeensa ja muuttamaan vuokra-asuntoon. Niemeä vaivasi voimakas esiintymisjännitys. Hän käytti runsaasti alkoholia, jonka kulutus vain nousi ajan myötä. Tämä osaltaan kiristi Esa Pakarisen ja Niemen välejä, kun Pakarinen joutui huolehtimaan Niemestä, joka ei aina ollut täysin työkuntoinen. Armand Lohikoskikin joutui jonkinlaiseksi sovinnonvälittäjäksi miesten saatua tarpeekseen toisistaan. Vaikka yhteistyö jatkui, heidän välinsä säilyivät viileinä viimeiset vuodet.


title: Masa Niemi

text: Masa Niemi teki itsemurhan Tampereella Pyynikin uimahallin retkeilymajassa ottamalla yliannostuksen unilääkettä toukokuussa 1960, hän kuoli muutamaa päivää myöhemmin sairaalassa. Niemi oli pyytänyt Esa Pakarista kysymään maisteri Särkältä, että vieläkö tehtäisiin uusia Puupää-elokuvia. Särkän vastaus oli kieltävä, ja Niemi masentui siitä uskoen, että tähän hänen uransa päättyi. Niemi oli jättänyt viestin: "Hyvä on olla, kun on nolla. Hyvästi. -T. Masa". Häneltä jäi näkemättä viimeisen elokuvansa "Kaks’ tavallista Lahtista" ensi-ilta, joka oli 20. toukokuuta 1960.


title: Masa Niemi

text: Masa Niemi on haudattu Helsinkiin Hietaniemen uurnalehtoon (kortteli 17, rivi 1, hauta 2).


title: Kansantaiteilija (arvonimi)

text: Kansantaiteilija oli ansioituneille taiteilijoille Neuvostoliitossa ja muissa sosialistisissa maissa myönnetty arvonimi. Muita vastaavia arvonimiä olivat kansankirjailija, kansanrunoilija ja kansanarkkitehti.


title: Kansantaiteilija (arvonimi)

text: Esimerkkejä kansantaiteilijan arvonimen saaneista ovat Neuvostoliiton kansantaiteilijat Reinhold Glière ja Georg Ots.


title: Fritz Seitz

text: Fritz (Friedrich) Seitz (12. kesäkuuta 1848 – 22. toukokuuta 1918) oli saksalainen myöhäisromantiikan ajan säveltäjä.


title: Fritz Seitz

text: Seitz oli saksalaisen Karl Wilhelm Uhlrichin oppilas. Myöhemmin hän meni naimisiin Uhlrichin tyttären kanssa.


title: Fritz Seitz

text:
Seitz oli viulisti ja hän kirjoitti kamarimusiikkia ja monia konserttoja viululle.
Hän on säveltänyt muun muassa:


title: David Wilson

text: David Wilson (s. 23. maaliskuuta 1969 Burnley, Englanti, Iso-Britannia) on englantilainen jalkapallovalmentaja ja entinen pelaaja. Viimeksi hän on valmentanut Ruotsissa Ljungskile SK:ta.


title: David Wilson

text: Pelaajaurallaan Wilson siirtyi vuonna 1985 Manchester Unitediin, jota hän edusti kuusi vuotta; kaksi vuotta junioreissa ja neljä vuotta ammattilaisena. Manchester Unitedissa hän tosin pelasi vain kuudessa ottelussa edustusjoukkueen paidassa. Hän edusti Englannissa myös Charltonia, jossa hän oli lainalla Unitedista sekä Bristol Roversia vuosina 1992–1993. Englannista Wilson siirtyi Suomeen, Rovaniemen Palloseuraan, jossa hän pelasi kaudella 1993 22 ottelua ja teki yhden maalin. Vuodet 1994–1998 Wilson pelasi Ljungskilessa. Yksi kausi sujui Ruotsin korkeimmalla sarjatasolla, Allsvenskanissa.


title: David Wilson

text: Kaudeksi 1999 Wilson siirtyi jälleen Suomeen, tällä kertaa FC Hakaan. 1999 ja 2000 Wilson voitti valkeakoskelaisseurassa Suomen mestaruuden. Toukokuussa 2002 HJK vuokrasi Wilsonin Hakasta kahden kuukauden sopimuksella. Wilson pelasi lopulta kauden loppuun HJK:ssa voittaen Suomen mestaruuden.


title: David Wilson

text: Vuonna 2003 Wilson palasi Ljungskileen, jossa hän toimi pelaaja-valmentajana 2003–2004. Kauden 2005 Wilson jatkoi myös Ljungskilen valmentajana, mutta ei enää pelannut. Kaudeksi 2006 Wilson siirtyi GIF Sundsvallin valmentajaksi. Hänet kuitenkin erotettiin saman vuoden heinäkuussa ja korvattiin Mika Sankalalla. Kaudella 2007 Wilson toimi jälleen Ljungskilen päävalmentajana nostaen seuran jälleen kerran Allsvenskaniin. Kauden 2008 päätteeksi Ljungskile putosi Allsvenskanista ja Wilson jätti tehtävänsä päävalmentajana .


title: Tasapainovakio

text: Tasapainovakio on reaktiokohtainen, reaktioon osallistuvien aineiden suhteita ja reaktion tasapainoa kuvaava arvo. Sen avulla voidaan laskea, kuinka suuri osa lähtöaineista lopulta muuttuu reaktiotuotteiksi ja minkä verran lähtöaineita on jäljellä vielä sen jälkeen, kun reaktio on asettunut kemialliseen tasapainotilaan. Tasapainovakio saadaan muuttamalla reaktioyhtälön kertoimet eksponenteiksi ja jakamalla näin reaktiotuotteiden tasapainokonsentraatioiden tulo lähtöaineiden tasapainokonsentraatioiden tulolla.


title: Tasapainovakio

text: Näin yleisessä muodossa kemialliselle tasapainoreaktiolle


Tasapainovakio


title: Tasapainovakio

text: jossa α, β, ρ ja σ ovat kertoimia, A ja B lähtöaineita sekä R ja S reaktiotuotteita.


title: Tasapainovakio

text: tasapainovakio on


title: Tasapainovakio

text: jossa a merkitsee aineiden aktiivisuutta ja K on termodynaaminen tasapainovakio.


title: Tasapainovakio

text: Jos poikkeamia ideaalitilanteista ei huomioida ja kyseessä on liuos- tai kaasufaasireaktio, voidaan tasapainovakio ilmaista myös konsentraatioiden avulla. Tällöin tasapainovakion lauseke on seuraava


title: Tasapainovakio

text: Alaindeksi c viittaa siihen, että tasapainovakio on määritelty konsentraatioiden avulla.


title: Tasapainovakio

text: Tasapainovakion käsite perustuu massavaikutuksen lakiin, jonka mukaan tämä luku on kullekin reaktiolle ominainen, alkukonsentraatioista riippumaton vakio. Sen arvo riippuu kuitenkin lämpötilasta.


title: Tasapainovakio

text: Mikäli "K » 1", reaktioseos sisältää tasapainon saavutettuaankin paljon reaktiotuotteita. Jos taas "K « 1", reaktioseos sisältää paljon lähtöaineita. Tasapainovakion arvon ollessa suurempi kuin noin "10", lähtöainetta on tasapainotilassa tuskin enää havaittavissa ("<0,1 %").


title: Tasapainovakio

text: Tasapainovakio ei kuitenkaan osoita, kuinka nopeasti reaktio tapahtuu. Joissakin reaktioissa, kuten esimerkiksi happojen ja emästen neutraloitumisessa, tasapainotila saavutetaan hyvinkin nopeasti. Mutta on olemassa erittäin hitaitakin reaktioita, jotka kuitenkin vähitellen tapahtuvat käytännöllisesti katsoen loppuun saakka, joten niiden tasapainovakion arvo on hyvinkin suuri.


title: Tasapainovakio

text: Termodynamiikan avulla voidaan osoittaa, että reaktion tasapainovakion suuruus riippuu siinä sitoutuvan tai vapautuvan energian määrästä. Tämän riippuvuuden osoittaa yhtälö


title: Tasapainovakio

text: missä "G" on reaktioon liittyvä Gibbsin energian muutos perustilassa, "T" lämpötila ja "R" yleinen kaasuvakio. Tämä osoittaa samalla, että reaktion tasapainovakion arvo riippuu myös lämpötilasta. Lämpötilan kohoaminen pienentää eksotermisen ja suurentaa endotermisen reaktion tasapainovakiota. Tämän vuoksi endotermiset eli lämpöä sitovat reaktiot tapahtuvat mainittavassa määrin vain riittävän korkeassa lämpötilassa.


title: Tasapainovakio

text: Jos sekä lähtöaineet että reaktiotuotteet ovat kaikki kaasuja, voidaan edellä mainitun, konsentraatioihin perustuvan tasapainovakion ("K") ohella käyttää myös kaasujen osapaineisiin perustuvaa tasapainovakiota. Sen lauseke on


title: Tasapainovakio

text: missä formula_6 ja formula_7 ovat lähtöaineiden, formula_8 ja formula_9 taas reaktiotuotteiden osapaineet tasapainotilassa. Osapaineisiin ja konsentraatioihin perustuvien tasapainovakioiden ("K" ja "K") välillä vallitsee yhteys


title: Tasapainovakio

text: missä "T" on vallitseva lämpötila, "R" yleinen kaasuvakio ja formula_11 reaktioyhtälössä esiintyvien reaktiotuotteiden stoikiometristen kerrointen summan ja lähtöaineiden stoikiometristen kerrointen summan erotus. Jos reaktiotuotteissa on yhteenlaskettuina yhtä monta molekyyliä, ovat molemmat tasapainovakiot yhtä suuret.


title: Tasapainovakio

text: Useissa tapauksissa voidaan käyttää hyvänä approksimaationa ideaalikaasujen yleistä tilanyhtälöä kuvaamaan myös reaalikaasujen käyttäytymistä, sillä tavanomaisissa laboratorio-olosuhteissa poikkeamat ideaalikäyttäytymisestä eivät ole kovin suuria. Ideaalisysteemeille johdettuja kaavoja ei kuitenkaan voi aina soveltaa reaalisiin systeemeihin.


title: Tasapainovakio

text: Aktiivisuus on käsite, jonka avulla voidaan laajentaa termodynaamiset tarkastelut ei-ideaalisiin systeemeihin. Myös heterogeenisen tasapainon käsittelyssä käytetään aktiivisuuden käsitettä. Ei-ideaalisissa systeemeissä korvataan muun muassa kaavoissa esiintyvät paineet, konsentraatiot ja moolisuudet vastaavilla tehollisilla konsentraatioilla, eli aktiivisuuksilla. Aktiivisuudet voidaan parhaiten määritellä seuraavan kaavan avulla.


title: Tasapainovakio

text: Yhtälö määrittelee aineen (i) aktiivisuuden (𝑎) aineen seoksessa olevan komponentin (𝜇) ja perustilassa olevan kemiallisen potentiaalinen (𝜇) perusteella. Aktiivisuuden lukuarvo riippuu valitusta perustilasta ja siitä, mitä pitoisuusmittaa kulloinkin on käytetty.


title: Tasapainovakio

text: Aktiivisuusasteikko määritellään tietyn aineen kohdalla yleensä siten, että ilmoitetaan aineen perustila, jonka aktiivisuuden arvoksi oletetaan yksi (α=1). Tämä oletus johtaa siihen, että perustilassa μ=μ.


title: Tasapainovakio

text: Tasapainovakioiden K ja K lausekkeet pätevät tarkasti vain ideaalikaasuille ja ideaaliliuoksille. Koska todelliset kaasut ja liuokset poikkeavat useimmiten ideaalisesta käytöksestä, voidaan konsentraation tai osapaineen tilalla käyttää tasapainovakion lausekkeessa aktiivisuutta.


title: Tasapainovakio

text: Näin yleisessä muodossa kemialliselle tasapainoreaktiolle


Tasapainovakio


title: Tasapainovakio

text: Aktiivisuus määritellään mielivaltaisen standarditilan mukaan


title: Tasapainovakio

text: jossa a on aktiivisuus, f on aktiivisuuskerroin, c on konsentraatio ja c° on referenssikonsentraatio, eli 1 mol/dm, mikä tarkoittaa, että aktiivisuudesta supistuu yksiköt pois. Aktiivisuus voidaan määritellä myös osapaineilla, jolloin kaavassa konsentraatioiden paikalle tulee paine (referenssipaine = 1 bar). Tasapainovakiokin on siis aina dimensioton.


title: Tasapainovakio

text: Koska aktiivisuus on dimensioton suure, on myös tasapainovakio yksikötön. Muissa tapauksissa, kuten konsentraatioilla laskettaessa, yksiköistä päästään eroon jakamalla suureet referenssisuureella. Konsentraation tapauksessa perustilaksi on sovittu 1 mol/dm.


title: Tasapainovakio

text: Heterogeenisiä reaktioita tapahtuu sellaisten reagoivien aineiden välillä, joilla on selvästi erottuva erilainen fysikaalinen olomuoto. Esimerkiksi raudan ruostumisessa on kyseessä happikaasun reaktio kiinteän rautapinnan kanssa. Heterogeeniset reaktiot ovat useimmiten homogeenisiä reaktioita teoreettisesti vaikeammin hallittavissa. Heterogeenisten reaktioiden nopeuteen vaikuttavat muun muassa pinnan suuruus ja karkeusaste sekä mahdollisen sekoittamisen nopeus.


title: Tasapainovakio

text: Tutkimuksissa on käynyt ilmi, että heterogeenisen tasapainon sijainti ei kuitenkaan riipu puhtaiden kiinteiden aineiden ja nesteiden määrästä. Tutkimusten perusteella puhtaasti kiinteiden ja nestemäisten aineiden aktiivisuudet voidaan merkitä arvoltaan ykkösiksi.


title: Tasapainovakio

text: Käytetään heterogeenisestä reaktiosta esimerkkinä kiinteän kalsiumkarbonaatin hajoamista kiinteäksi kalkiksi ja kaasumaiseksi hiilidioksidiksi. Reaktiota käytetään esimerkkinä, sillä siihen liittyy aineita, jotka ovat olomuodolta kaasuja ja kiinteitä.


title: Tasapainovakio

text: Kun reaktio sijoitetaan suoraan tasapainovakion lausekkeeseen aktiivisuuksien avulla, saadaan:


title: Tasapainovakio

text: K on tasapainovakio aktiivisuuksien avulla. Koska tiedetään, että puhtaasti kiinteiden ja nestemäisten aineiden aktiivisuus on 1, voidaan kaavaan 2 sijoittaa a ja a aktiivisuuksien paikalle 1.


title: Tasapainovakio

text: Kaava supistuu seuraavaan muotoon


title: Manuela Mölgg

text: Manuela Mölgg (s. 28. elokuuta 1983 Bruneck) on italialainen alppihiihtäjä.


title: Manuela Mölgg

text: Mölgg sijoittui St. Moritzin MM-kisoissa 2003 suurpujottelussa seitsemänneksi ja pujottelussa viidenneksitoista. Åren MM-rinteillä 2007 hän oli suurpujottelussa yhdestoista, samoin Vancouverin 2010 olympialaisten pujottelussa. Garmisch-Partenkirchenin MM-kisoissa 2011 hän oli sekä suurpujottelussa että pujottelussa kuudes. Schladmingin MM-kilpailuissa 2013 hän sijoittui suurpujottelussa 11:nneksi ja Sankt Moritzin MM-kilpailuissa 2017 samassa lajissa kuudenneksi. Pyeongchangin olympialaisissa 2018 hän oli suurpujottelussa kahdeksas.


title: Manuela Mölgg

text: Maailmancupissa Mölgg on sijoittunut pujottelussa toiseksi Aspenissa marraskuussa 2004. Suurpujottelussa hän oli kaudella 2007–2008 toinen Mariborissa ja Bormiossa sekä kolmas Panoramassa. Suurpujottelucupin kokonaispisteissä hän sijoittui kolmanneksi. Kaudella 2008–2009 hän oli toinen La Molinan ja Semmeringin sekä kolmas Åren suurpujottelukilpailussa. Suurpujottelucupissa hän sijoittui viidenneksi. Kaudella 2009–2010 hän oli toinen Lienzin suurpujottelussa. Kaudella 2010–2011 hän oli kolmas Söldenin suurpujottelussa ja Zagrebin pujottelussa. Kaudella 2016–2017 hän sijoittui kolmanneksi Semmeringin suurpujottelussa sekä kaudella 2017–2018 kolmanneksi Söldenin, Killingtonin ja Courchevelin suurpujotteluissa.


title: Manuela Mölgg

text: Myös Manuelan veli Manfred Mölgg on huippuluokan alppihiihtäjä.


title: Metsäkilpikonna

text: Metsäkilpikonna ("Glyptemys insculpta" syn. "Clemmys insculpta") on kilpikonnalaji. Niitä on kerätty luonnosta koe-eläimiksi ja lemmikeiksi; nykyisin laji on eritäin uhanalainen. Lajia esiintyy Yhdysvalloissa ja Kanadassa ja se vaatii lauhkeaa, suunnilleen Keski-Euroopan kaltaista ilmastoa. Koiraitten suurin koko on 13cm ja naaraiden 23cm.


title: Metsäkilpikonna

text: Metsäkilpikonnan kilvessä on selvästi erottuvat luulevyt; niiden vuosirenkaista voi karkeasti laskea kasvuikäisen konnan iän 15-20 vuoteen asti.


title: Maan lapset

text: Maan lapset on jääkauden esihistorialliseen Eurooppaan sijoittuva romaanisarja, jonka on kirjoittanut yhdysvaltalainen kirjailija Jean M. Untinen-Auel. Sarjassa on toistaiseksi ilmestynyt kuusi kirjaa, joista viimeisin ilmestyi Yhdysvalloissa 29. maaliskuuta 2011. Ensimmäinen osa, "Luolakarhun klaani", ilmestyi englanniksi 1980 ja suomennoksena 1981.


title: Maan lapset

text: Sarjaa on myyty yli 30 miljoonaa kappaletta ja se on käännetty 28 kielelle. "Luolakarhun klaanin" pohjalta tehtiin myös samanniminen elokuva vuonna 1986. Kirjailija oli erittäin tyytymätön elokuvan toteutukseen ja sai oikeuden päätöksellä takaisin sarjan elokuvaoikeudet.


title: Maan lapset

text: "Maan lasten" keskiössä on kahden kulttuurin välinen kamppailu resursseista, tilasta ja selviytymisestä: "Klaanin", joksi neandertalinihmiset kutsuvat itseään, ja Cro-Magnonin ihmiset. Lajit eroavat toisistaan selvästi niin kulttuurisesti, yhteiskunnallisesti kuin teknisesti, mutta omaavat yhteisiäkin tekijöitä. Työkalut tehdään piikivestä, elanto tulee metsästämällä ja keräilemällä sekä tulen hallinta koetaan tärkeäksi. Lajien välillä on hyvin vähän kanssakäymistä, Klaani kutsuu Cro-Magnonin ihmisiä "Muiksi" ja nämä klaanilaisia "latuskapäiksi" matalan otsan ja taakse kaareutuvan päänosan takia.


title: Maan lapset

text: Klaanin ihmiset ovat Muita luustoltaan raskaampia, joskin pituudeltaan lyhyempiä. Heidän sopeutumisensa muutoksiin ja uusiin asioihin on ei ole helppoa ja se ilmenee hitaana kehityksenä monissa asioissa: metsästettäessä eläimet keihästetään, ja metsästysaseet, kivityökalut ja vaatteet ovat vähemmän hienostuneita kuin uudella ihmislajilla. Klaanilaisten aivot ovat tulleet evoluutionsa ääripisteeseen, sillä ne perustuvat geneettiseen muistiin, jossa tieto siirtyy periytymällä sukupolvelta toiselle ilman pitempiaikaista opetusta ja koulutusta. Elettyään satoja tuhansia vuosia, aivokapasiteetin käyttöä on kehitetty jakamalla periytyvä tietous erikseen naisille ja miehille, jolloin elinkelpoisessa yhteisössä on oltava kumpaakin sukupuolta. Tutkimustensa perusteella Untinen-Auel on päättänyt, että Klaanin ihmiset eivät pysty puhumaan kuin yksittäisiä sanoja ja pääosa viestinnästä tapahtuu viittomalla ja kehon liikkeillä. Kanssakäyminen on hyvin hienostunutta, ihmiset kykenevät ymmärtämään toisiaan niin hyvin, että valehteleminen on käytännössä mahdotonta. Lisäksi geneettinen perimä on tehnyt mahdolliseksi sen, että paikallisen yhteisön kielen kehittymisen lisäksi Klaanin kaikki jäsenet muistavat perinteisen, pelkästään viittomiin perustuvan muinaiskielen. Tällöin lajin ei tarvitse oppia toistensa arkikieliä. Klaaniyhteisöt, "luolat" ovat sangen pienikokoisia, parhaimmillaan muutama kymmenen ihmistä, jolloin laskutaidon kehittymiselle ei myöskään ole ollut tarvetta.


title: Maan lapset

text: Cro-Magnonin ihmiset ovat kirjasarjan aikoihin edistyneet työkalujen tekemisessä, metsästystavoissa sekä yhteisöjen kehityksessä Klaanikansaa pidemmälle. Yhteisöt ovat suurempia ja pystyvät tarvittaessa rakentamaan asumuksensa luonnonasuntojen puuttuessa. Lisäksi viestinnän perustuessa puheeseen, eri puolilla asuvien kansojen kielet ovat kehittyneet omiin suuntiinsa. Koska latuskapäät eivät pysty suulliseen viestintään, Muut eivät ymmärrä viittomista puheeksi, minkä vuoksi latuskapäistä yleisesti puhutaan eläiminä.


title: Maan lapset

text: Toinen Untinen-Auelin johtopäätös on esittää lajit risteämään kykenevinä. Johtuen lajien toisistaan pitämästä etäisyydestä, puoiverisiä jälkeläisiä ei katsota hyvällä kummallakaan puolella. Klaani yleensä määrittelee tällaiset vastasyntyneet syntymävikaisiksi, joiden ei sallita elää. Muut antavat lapsen kyllä elää, mutta epämuodostuneeksi määritellyn yksilön elämän laatu on alhainen.


title: Maan lapset

text: "Klaani" on Neanderthalin ihmisiä yhdistävä määritelmä, jossa jokainen on Klaanin jäsen. Yhteisöt jakaantuvat pienempiin luolissa asuviin heimoihin, joita myös nimitetään klaaneiksi heimon johtajan nimisenä, esimerkiksi Ayla otetaan Brunin klaanin jäseneksi. Lähialueen klaanit kokoontuvat joka seitsemäs vuosi Heimojuhlaan, joista Aylan osallistumassa oli arviolta 250 henkilöä. Klaani on patriarkaalinen, jossa mies toimii klaanin johtajana, metsästäjänä, tekee työkalut ja vastaa klaanin hengellisestä johtamisesta (henkisen johtajan nimenä klaanissa on "Mog-Ur"). Naisen tehtävänä on tehdä ruuat, synnyttää ja hoitaa lapset, kerätä kasveja, marjoja ja polttopuita. Koska vain naiset tuntevat kasvit, parantajanainen on merkittävin naisen toimi, joka yltää arvostuksessaan melkein klaaninjohtajan tasolle.


title: Maan lapset

text: "Maan lapset" on Cro-Magnonin ihmisiä yhdistävä määritelmä, joskin kunkin yhteisö keskittyy oman väkensä ja luolansa hyvinvointiin. Erillään asuvat yhteisöt kutsuvat itseään omaksumillaan nimillä ("Zelandonit" tarkoittavat "Kaakossa eläviä suuren Maaemon lapsia"), jotka voivat jakautua edelleen omiksi luolikseen tai leireiksi (Zelandonien 29. luola tai Mamutoiden Leijonan leiri). Näin Muiden nimissä on "Suuren Maaemon" nimi: "Doni" sanassa Zelandonii, "Mut" sanassa Mamutoi ("Mammuttia metsästävät Maaemon lapset"), "Muna" sanassa S'Armunai. Muiden yhteisöt ovat huomattavasti tasa-arvoisempia, joskin johtosuhteet ja tavat vaihtelevat. Esimerkiksi Mamutoileirissä on miehen ja naisen muodostama johtajapari, jotka ovat sisaruksia. Sharamudoit elävät Suuren Emon rannalla muodostaen kahden perheen yhdistelmän, jossa toinen edustaa jokikansaa (Ramudoi) ja toinen rinnekansaa (Shamudoi). Yleensä yhteisöt kokoontuvat omiin Kesäjuhliinsa, joissa muun muassa metsästetään suuremmalla joukolla ruokaa vuoden varalle, solmitaan avioliitot ja ylläpidetään yhteisön perinteitä. Yhteisöt ovat Klaanien yhteisöjä suurempia, esimerkiksi Zelandonien kesäjuhlilla oli yli 2 000 ihmistä.


title: Maan lapset

text: Eletään jääkausien välisellä ajanjaksolla noin 35 000 vuotta sitten, jolloin maapallolla eli nykyihmisen lisäksi neandertalinihminen. Tästä alkaa kertomus Aylasta, joka viisivuotiaana menettää maanjäristyksessä perheensä. Tytön harhailtua päiväkausia Krimin niemimaalla Luolakarhun Klaani löytää puolikuolleen tytön ja ottaa hänet hoitoonsa. Ayla saa kasvattiäidikseen Klaanin parantajanaisen Izan, joka tytön alkupelästyksen jälkeen saavuttaa nopeasti tytön luottamuksen ja rakkauden. Alku on hankalaa, sillä klaanikansa ei puhu nykyihmisen tapaan, vaan viestinnässä käytetään pääasiassa viittomista. Kun Ayla ei tahdo oppia "puhumaan", klaanilaiset epäilevät tytön älykkyyttä. Hiljalleen klaanin tietäjä Mog-Ur, joka on myös Aylan äidin sisarus, huomaa tytön oikean älykkyyden ja kohta viestintämurheet ovat ohi. Eniten klaanilaisia suututtaa Aylan niskurointi kauan sitten laadittuja, vanhoja hyviä sääntöjä vastaan. Kahdesti hänet tuomitaan kuolemaan, jolloin hän joutuu poistumaan klaanin luota. Normaalisti klaanin jäsen riutuu ja kuolee, mutta Aylalla on valtava elämänhalu ja suojelijanaan Suuren Luolaleijonan henki. Mog-Urille on selvinnyt, että klaani kulkee kohti tuhoaan ja Aylan kaltaisia odottaa ihmiskunnan tulevaisuus. Ayla on lopullisesti tuomittu kuolemaan klaanin silmissä. Hän joutuu jättämään poikansa, Durcin, klaanin huostaan ja on päättänyt noudattaa Izan neuvoa etsiä kaltaisiaan ihmisiä.


title: Maan lapset

text: Vaellettuaan kuukausia kohti pohjoisia aroja Ayla löytää suojaisan laakson, jossa hevoslaumat laiduntavat. Hän luopuu ihmisten etsimisestä ja kesyttää sekä varsan, "Heinän", että luolaleijonan, "Pennun", kasvatikseen. Kun Ayla oppii elämään laaksossaan, kaksi vieraan heimon miestä, Jondalar ja Thonolan, vaeltelevat pitkin manteretta seikkailuja etsien. He ovat lähteneet Ranskan niemimaalta kohti Tonavan, Kaikkien Vesien Emon, toista päätä. He kohtaavat monia metsästäjä- ja keräilijäkansoja, oppivat uusia kieliä ja uusia tapoja, mutta myös vaaroja. "Pentu" aiheuttaa Thonolanin kuoleman ja Ayla pelastaa Jondalarin viime hetkellä, oppii ensi kerran tuntemaan "Muita" ja joutuu opettelemaan puhumisen alusta.


title: Maan lapset

text: Ayla ja Jondalar ovat lähteneet Hevosten laaksosta pienelle tutustumisretkelle ja törmäävät mammutin metsästäjiin. He hyväksyvät saamansa kutsun tulla Leijonan leiriin vierailulle ja päättävät sitten talvehtia mamutoiheimon parissa yksinäisen laakson sijasta. Leirissä Ayla näkee ihmeekseen oman toteemieläimensä, luolaleijonan, kallon. Leirissä asuu myös lapsi joka muistuttaa liikuttavasti Aylaa omasta pojastaan, jonka hän joutui jättämään klaanista lähtiessään. Aylan kauneus ja merkilliset taidot herättävät huomiota varsinkin heimon miesten keskuudessa, ja Jondalarin mustasukkaisuuden sekoittaessa heidän suhdettaan, Ayla lupautuu iloisen kuvantekijän, mustaihoisen Ranecin puolisoksi. Hän on myös löytänyt hylätyn sudenpennun, jonka hän on onnistunut kasvattamaan Leijonan leirin vastustuksesta huolimatta. Jondalarin lopulta päättäessä lähteä takaisin kotiaan kohti, Ayla ymmärtääkin valinneensa väärin ja sankariparimme päättää lähteä yhdessä kohti Jondalarin kotiluolaa.


title: Maan lapset

text: Ayla ja Jondalar lähtevät pitkälle vaellukselleen mantereen halki kohti Jondalarin kotiseutua. Mukanaan heillä on Aylan kesyttämät kaksi hevosta ja Susi. He kohtaavat matkallaan monia kansoja, joista osan Jondalar ja Thonolan jo kohtasivat matkallaan. Sankarimme ovat mieluisia vieraita, sillä heillä on paljon kerrottavaa kokemuksistaan. Niinpä heitä pyydetään monta kertaa jäämään paikoilleen, mutta matka jatkuu. Yllättäen Jondalar joutuu vangiksi kylään, jossa naiset ovat ottaneet kaiken vallan ja pyrkivät tulemaan toimeen ilman miehiä. Aylan onnistuu vapauttaa Jondalar eläintensä avustuksella, mutta hän laittaa oman henkensä alttiiksi yrittäessään saada asiat ratkaistua. Lähes vuoden kestänyt pitkä vaellus päättyy vaaralliseen jäätikön ylitykseen. Jondalar ja Ayla saapuvat paikkaan, jonka hän tunnistaa enneunistaan.


title: Maan lapset

text: Luolakarhun klaanin kasvattama Ayla on viimein saapunut rakastettunsa Jondalarin kanssa tämän kotiin, zelandonien heimon Yhdeksänteen luolaan. Yhteisö on paljon suurempi kun ne, joissa Ayla on aiemmin elänyt, ja hänellä on täysi työ oppia ymmärtää kaikkia tapoja ja sääntöjä. Raskaaksi tullut Ayla haluaa tehdä parhaansa, sillä hän on tuntenut tulleensa kotiin ja haluaa perustaa perheen Jondalarin kanssa. Aylan kokemukset klaanikansasta ja lääkekasveista tekevät suuren vaikutuksen zelandoneihin. Vastaavasti Ayla oppii tuntemaan zelandonien tavat ja palvontamenot. Aylan ja Jondalarin tyttären Jonaylan synnyttyä on selvää, että seuraavassa kirjassa on aloitettava Aylan koulutus tietäjäksi.


title: Maan lapset

text: Maalattujen luolien maa jatkaa Aylan, hänen miehensä Jondalarin ja heidän pienen tyttärensä Jonaylan tarinaa. Ayla joutuu kohtaamaan aikuisen elämänsä ensimmäiset suuret haasteet. Samalla kun hän opettelee äitiyden taitoja, hän harjoittelee tullakseen Zelandoniksi: henkiseksi johtajaksi ja parantajaksi, joka hallitsee lääkkeiden ja yrttien sekä mielen salat.


title: Team Galaxy

text: Team Galaxy on ranskalainen Marathon Productionin tuottama animaatiosarja, jonka loivat Vincent Chalvon-Demersay, Michelle Lamoreaux, Robert Lamoreaux ja David Michel Sarja on piirrostyyliltään Spies-tytöt -animaatiosarjan tavoin animen tyylinen. Team Galaxystä on tuotettu yhteensä 52 jaksoa kahden tuotantokauden verran ja Suomessa sarjaa esittää Jetix.


title: Team Galaxy

text: Team Galaxy seuraa Galaxy High:n kolmen oppilaan (Josh, Yoko ja Brett) opettelua tulla avaruussheriffeiksi. Heillä on kuitenkin ongelmana viettää elämää tavallisena teininä, kun ulkoavaruudesta tulevat oliot aiheuttavat kolmikon vapaa-ajalle muuta tekemistä.


title: Team Galaxy

text:
Josh Kirkpatrick on 16-vuotias nuori kapinallinen, joka pitää enemmän käytännön harjoittelemisesta, kuin opiskellen teoriaa tunnilla. Tämän myötä Josh usein epäonnistuu kokeissa, mutta menestyy hyvin tehtävissään. Hänen isänsä on koulun rehtori.
Yoko () on 15-vuotias nuori tyttö, joka haluaisi olla poptähti ja rakastaakin karaokea. Hän liittyi vahingossa Galaxy High:n kouluun, mutta pitää sitä vain askeleen lähempänä hänen kuuluisuuttaan. Yoko käyttää pääasiassa aseenaan sonic blasteria.


title: Team Galaxy

text: Brett on vasta 10-vuotias nero, joka kuitenkin kokee nuoren ikänsä rajoittavan häntä.


title: Team Galaxy

text: Sarjan alkuperäiset äänet.


title: Ruijankissankäpälä

text: Ruijankissankäpälä ("Antennaria nordhageniana") on uhanalainen, Norjan ja Suomen Lapissa elävä pieni ruohovartinen kissankäpälälaji.


title: Ruijankissankäpälä

text: Monivuotinen ruijankissankäpälä kasvaa 4–6 cm korkeaksi. Haaraton varsi on punainen ja lähes kalju. Ruusukelehdet ovat kapean vastapuikeita, suipohkoja ja kaljuja. Lehdet ovat alta punasävyiset ja päältä vihreät. Varsilehtiä on 4–6. Ne ovat 8–10 mm pitkiä, kapeansuikeita ja parissa ylimmässä lehdessä on leveähkö, vaalea kalvokärki. Valkoisia mykeröitä on 1–3 ja ne muodostavat tiiviin tassumaisen kukinnon. Mykeröperät ovat lyhyitä. Ruijankissankäpälä kukkii heinä-elokuussa. Kasvi on kaksikotinen, eli sen hede- ja emikukat ovat eri yksilöissä. Suomessa tavataan enemmän hedekasveja.


title: Ruijankissankäpälä

text: Ruijankissankäpälää tavataan kotoperäisenä vain Suomessa ja Norjassa. Ensimmäiset yksilöt löydettiin Norjasta vasta 1950-luvulla. Suomesta laji löydettiin ensimmäisen kerran 1957 Enontekiön Kovddoskaisilta. Suomessa lajia tavataan nykyisin erittäin harvinaisena Enontekiön suurtuntureilta. Laji on löydetty myös Utsjoelta, mutta esiintymän nykytila on tuntematon. Ruijankissankäpälä on kansainvälisesti uhanalainen laji.


title: Ruijankissankäpälä

text: Ruijankissankäpälää tavataan tuntureiden keskipaljakalla. Kasvupaikat ovat sulaveden kostuttamia sorakkoja ja kankaita. Korkeimmillaan lajia on tavattu 1 050 metrin korkeudessa. Jalostettuna lajia kasvatetaan kivikkopuutarhoissa.


title: Teti

text: Teti oli Egyptin faarao 2345 eaa. – 2333 eaa. Hän oli ensimmäinen faarao kuudennen dynastian aikana. Hänet on haudattu Sakkaraan. Kuningarar Iput, Tetin vaimo, oli ilmeisesti Unasin, viidennen dynastian viimeisen faaraon tytär.


title: Dorothée Pousséo

text: Dorothée Pousséo (s. 13. helmikuuta 1979 Pariisi, Ranska) on ranskalainen näyttelijä, joka on tehnyt enimmäkseen jälkiäänitysrooleja. Hän on muun muassa ääninäytellyt Renée Zellwegerin, Mary-Kate ja Ashley Olsenin äänet televisiosarjoissa ja elokuvissa.


title: Dorothée Pousséo

text: Pousséo aloitti näyttelemisen teattereissa 1980-luvun lopulla ja aloitti samalla ääninäyttelyn televisiosarjoissa. Hän on myös tehnyt alkuperäisiä äänirooleja animaatioihin, kuten "Kid Paddle", "Martin Mystery" ja "Team Galaxy", sekä esittänyt muun muassa Oliviatä "Basil Hiiri - Mestarietsivä", Suzya "Johnny Bravo", Dee Deetä "Dexterin laboratoriossa" ja Mandya "The Grim Adventures of Billy & Mandyssa".


title: Dorothée Pousséo

text: Pousséo näytteli vuosina 2007–2008 televisiosarjassa "Off Prime".


title: Idiopaattinen keuhkofibroosi

text: Idiopaattinen keuhkofibroosi (IPF, lyhenne tulee englanninkielisestä nimestä idiopathic pulmonary fibrosis, tunnetaan myös nimillä "idiopaattinen fibrotisoiva interstitiaalinen pneumonia" ja "fibrotisoiva alveoliitti") on keuhkoparenkyymisairauksiin kuuluva keuhkokudoksen sairaus. Sen aiheuttaja on tuntematon. IPF johtaa muutamassa vuodessa vaikean fibroosin eli sidekudosmuodostumisen kehittymiseen, mikä pahenee taudin edetessä. Taudin yleisimpiä oireita ovat yskä, ilmaisuus ja rasitushengenahdistus. Oireet alkavat yleensä pikkuhiljaa. Sairauden ilmaantuvuus on noin 7–10/100 000 ja ilmaantuvuus kasvaa iän myötä (Suomessa keskimääräinen sairastumisikä on 68 vuotta). Miehet sairastuvat IPF:ään hieman naisia useammin. Suomessa arvioidaan olevan noin 1 000 IPF-potilasta.


title: Idiopaattinen keuhkofibroosi

text: IPF on vakava, etenevä ja huonoennusteinen sairaus, jolle ei vielä tunneta parantavaa lääkehoitoa. Pirfenidoni on uusi lääke, joka tutkimusten mukaan hidastaa keuhkojen toiminnan huonontumista ja saattaa vähentää kuolleisuutta. Hoito kortikosteroideilla ei liene tehokasta, koska sairaudessa ei ole mukana tulehdusreaktiota. Solunsalpaajia on kokeiltu taudin hoidossa, mutta näyttöä tehosta ei ole. Asetyylikysteiini on osoittautunut tehottomaksi. Joissain tapauksissa voidaan harkita keuhkonsiirtoa.


title: Idiopaattinen keuhkofibroosi

text: Idiopaattista keuhkofibroosia sairastavan henkilön keuhkokudoksesta otetussa koepalassa nähdään muutoksia, joiden histopatologinen termi on UIP (usual interstitial pneumonia). Keuhkokudoksessa eli keuhkorakkuloiden välisessä tilassa havaitaan hunajakenno-tyyppisiä verkkomaisia muutoksia, fibroblastien liiallista jakautumista ja sidekudosmuodostusta. Tulehdusreaktio on vähäistä.


title: Idiopaattinen keuhkofibroosi

text: Yleisin oire sairastuneilla on rasitushengenahdistus. Hengenahdistusta saattaa pitkälle edenneessä sairaudessa esiintyä myös levossa. Lisäksi usein potilaalla voi olla kuivaa yskää, osalla potilaista yskäoire voi olla hankala.


title: Idiopaattinen keuhkofibroosi

text: Koska IPF:n oireet ovat samanlaisia kuin monen muun keuhkosairauden, IPF-diagnoosin tekee yleensä keuhkosairauksien erikoislääkäri. On tärkeää poissulkea muita tunnettuja syitä keuhkofibroosille, kuten altistuminen asbestille, kivipölylle, tai eräille lääkeaineille. Sidekudossairauksiin voi myös liittyä keuhkofibroosia, jolloin kyse ei ole IPF:stä. Diagnoosin teko edellyttää yleensä aina keuhkojen ohutleiketietokonetomografiaa, moniammatillista yhteistyötä ja joissakin tapauksissa potilaan keuhkoista joudutaan ottamaan koepala diagnoosin varmistamiseksi.


title: Idiopaattinen keuhkofibroosi

text: Hoidon tavoitteena on ehkäistä keuhkojen toiminnan alenemista sairauden aikana. Pirfenidoni on toistaiseksi ainoa tutkitusti tehoavaksi osoitettu lääkevalmiste, joka hidastaa keuhkojen toiminnan huononemista ja saattaa vähentää kuolleisuutta. Pirfenidoni on synteettinen molekyyli, jolla on fibroosia estäviä ominaisuuksia.


title: Idiopaattinen keuhkofibroosi

text: Idiopaattinen keuhkofibroosi on Suomessa yleisin syy keuhkonsiirtoon, mutta kaikille potilaille ei voida tehdä keuhkonsiirtoa, sillä toipuminen vaativasta keuhkonsiirtoleikkauksesta edellyttää muutoin hyvin toimivia elinjärjestelmiä. Monet krooniset sairaudet sekä yli 65 vuoden ikä ovat este keuhkonsiirtoleikkaukselle).


title: Lillbacka Powerco

text: Lillbacka Powerco Oy on suomalainen hydraulisia letkuliitinpuristimia valmistava yritys ja omistaa Kauhavan Alahärmässä sijaitsevan PowerPark-monitoimipuiston. Yrityksen toimitusjohtaja on Pekka Lillbacka ja hallituksen puheenjohtajana toimii teollisuusneuvos Jorma Lillbacka. Yritys perustettiin vuonna 1969 nimellä Lillbackan Konepaja. Lillbacka Powercon kotipaikka on Kauhavan Alahärmä.


title: Lillbacka Powerco

text: Yritys valmistaa vuosittain tuhansia tuotantokäyttöön soveltuvia, kannettavia ja pöydälle asennettavia puristimia. Myös mutteripuristimet ja letkuleikkurit kuuluvat tuotevalikoimaan. Noin 95 prosenttia yhtiön Suomen tehtaiden tuotannosta viedään ulkomaille. PowerParkissa on noin 450 000 kävijää vuodessa.


title: Lillbacka Powerco

text: Vuonna 1969 yhtiön hallituksen nykyinen puheenjohtaja Jorma Lillbacka perusti yrityksen nimellä Lillbackan Konepaja. Vuonna 1973 markkinoille tulivat ensimmäiset Lillbackan "Finn-Power" -merkkiset puristimet Vuonna 1980 yhtiö saavutti puristinteknologiassa maailmanlaajuisen markkinajohtajuuden. Samana vuonna Urho Kekkonen myönsi yritykselle tasavallan presidentin vientipalkinnon. Vuonna 1994 yhtiöstä eriytettiin omiksi yhtiöikseen puristinteknologiaan erikoistunut Lillbacka Powerco Oy ja levyntyöstöteknologiaan erikoistunut Lillbacka Oy. Se on nykyisin italialaisen Prima Industrien omistama Finn-Power Oy, tuotemerkkinään Prima Power.


title: Lillbacka Powerco

text: Vuonna 2000 Lillbacka Powerco sai uudet tuotantotilat.


title: Lillbacka Powerco

text: Lillbacka Powerco on omistanut kaksi rahtilaivaa:Yritys omistaa myös vuonna 1991 rakennetun huvijahti Northern Crossin. Se on suurin suomalaisomistuksessa oleva huvijahti.


title: Lillbacka Powerco

text: Lillbacka Powerco suunnittelee ja valmistaa myös premium-luokan Finnpower-polkupyöriä. Halvin pyörämalli maksaa 8 000 euroa.


title: Apujärjestö

text: Apujärjestö (engl. "Auxiliary organization") on Myöhempien aikojen pyhien Jeesuksen Kristuksen kirkossa kirkon toimintaa tukeva järjestö, joka on järjestetty joko tiettyä kohderyhmää tai tiettyä toimintoa varten. Nimensä mukaisesti apujärjestön tehtäväksi katsotaan pappeuden haltijoiden "auttaminen" heidän johtaessaan kirkkoa ja sen toimintaa. Kirkossa toimii tällä hetkellä viisi apujärjestöä: naisille tarkoitettu Apuyhdistys, alle 12-vuotiaille lapsille tarkoitettu Alkeisyhdistys, Nuoret miehet alle 18-vuotiaille pojille ja Nuoret naiset alle 18-vuotiaille tytöille sekä pyhäkoulu.


title: Apujärjestö

text: Jokaisella apujärjestöllä on koko kirkkoa koskeva organisaatio, jonka johdossa on kyseisen järjestön johtaja ja hänen kaksi neuvonantajaansa. He organisoivat johtamansa järjestön toimintaa koko kirkon alueella, toimittavat järjestön toiminnassa tarvittavaa materiaalia, järjestävät yleiskirkollisia konferensseja jne. Apujärjestöjen johtajia ei pidetä kirkon yleisauktoriteetteina, mutta heidän valintansa vahvistetaan yleisauktoriteettien tavoin kirkon yleiskonferenssissa. Apujärjestöjen johtajat toimivat suoraan kirkon presidentin ja kahdentoista apostolin neuvoston alaisiana.


title: Apujärjestö

text: Apujärjestöillä on toimintaa myös vaarnatasolla, ja niillä on vaarnoittain johtajat neuvonantajineen. Paikallisseurakunnissa on samoin kunkin apujärjestön johtaja neuvonantajineen.


title: Britt Janyk

text: Britt Janyk (s. 21. toukokuuta 1980 Vancouver) on kanadalainen alppihiihtäjä.


title: Britt Janyk

text: Janyk sijoittui Åren MM-kilpailuissa 2007 supersuurpujottelussa neljänneksi ja syöksylaskussa kahdenneksitoista. Vancouverin olympialaisissa 2010 hän oli syöksylaskussa kuudes. Maailmancupissa hän sijoittui kärkikolmikkoon ensimmäisen kerran oltuaan kolmas Lake Louisen syöksylaskussa joulukuussa 2007. Viikkoa myöhemmin hän voitti syöksykilpailun Aspenissa. Syöksycupin loppupisteissä hän sijoittui kaudella 2007–2008 kolmanneksi ja kokonaiscupissa kahdenneksitoista.


title: Finn-Power

text: Finn-Power tai Finnpower voi tarkoittaa seuraavia:


title: Sweet Singles Album

text: Sweet Singles Album on Sweet-yhtyeen kokoelma-albumi, joka julkaistiin vuonna 1975 ainoastaan Australiassa ja Uudessa-Seelannissa. Se sisältää singlejen a- ja b-puolia vuosilta 1972–1974.


title: Sweet Singles Album

text:
A-puoli
B-puoli


title: Jan Hudec

text: Jan Hudec (s. 19. elokuuta 1981 Šumperk, Tšekkoslovakia) on tšekkiläissyntyinen uransa lopettanut alppihiihtäjä. Hän edusti Kanadaa vuoteen 2016 saakka kunnes vaihtoi Tšekin maajoukkueeseen pudottuaan Kanadan maajoukkueesta.


title: Jan Hudec

text: Hudec saavutti hopeaa Åren MM-kilpailujen 2007 syöksylaskussa Aksel Lund Svindalin jälkeen. Supersuurpujottelussa hän on sijoittunut MM-kisoissa seitsemänneksi niin St. Moritzissa 2003 kuin Åressakin. Schladmingissa 2013 hän oli syöksylaskussa yhdeksäs ja supersuurpujottelussa 12:s. Sotšin olympialaisissa 2014 hän jakoi supersuurpujottelun pronssin Bode Millerin kanssa.


title: Jan Hudec

text: Hudec on sijoittunut kolmesti kärkikolmikkoon maailmancupin syöksykilpailussa: hän voitti Lake Louisessa marraskuussa 2007, oli kolmas Bormiossa saman vuoden joulukuussa ja voitti Chamonix'ssa helmikuussa 2012. Supersuurpujottelussa hän oli toinen Crans-Montanassa helmikuussa 2012 sekä Val Gardenassa joulukuussa 2013.


title: Jan Hudec

text: Hudec lopetti uransa alppihiihtäjänä keväällä 2018.


title: Pyhäkoulu (mormonismi)

text: Pyhäkoulu (engl. "Sunday School") on Myöhempien aikojen pyhien Jeesuksen Kristuksen kirkossa toimiva uskonnollinen opetusohjelma. Virallisesti pyhäkoulu on yksi kirkon viidestä apujärjestöstä. Toisin kuin monissa muissa kirkoissa, MAP-kirkon pyhäkoulua ei ole tarkoitettu vain lapsille. Kaikkia yli 12-vuotiaita kehotetaan ottamaan säännöllisesti osaa pyhäkouluun. Myös kiinnostuneet ja kirkossa vierailijat voivat ottaa osaa pyhäkouluun.


title: Pyhäkoulu (mormonismi)

text: Pyhäkoulun tarkoituksena sanotaan olevan Jeesuksen Kristuksen evankeliumin opettaminen sekä yksilöiden ja perheiden lujittaminen rohkaisemalla heitä opiskelemaan pyhiä kirjoituksia, pitämään käskyt, ottamaan vastaan pyhät toimitukset ja pitämään niihin liittyvät liitot.


title: Pyhäkoulu (mormonismi)

text: Kirkon varhaisimpina vuosina pidettiin pyhäkoulua lapsille sekä Kirtlandissa että Nauvoossa, mutta niitä varten ei ollut säännöllistä opetusohjelmaa. Virallisesti ensimmäinen MAP-kirkon pyhäkoulutunti pidettiin 9. joulukuuta 1849 Salt Lake Cityssä entisen presbyteerikirkon pyhäkouluopettajan Richard Ballantynen johdolla. Hänen kehittämänsä pyhäkoulukonsepti osoittautui toimivaksi, ja sen mallin mukaisia pyhäkoululuokkia järjestettiin pian muuallakin Utahissa. Alussa pyhäkoulut järjestettiin täysin paikallisesti ja vain paikallisen piispan valvonnassa. 11. marraskuuta 1867 kirkon tuolloinen presidentti Brigham Young järjesti koko kirkkoa koskevan pyhäkoulun. Pyhäkoululle luotiin yhtenäinen opetusohjelma, sitä varten toimitettiin katekismus ja muuta opetusmateriaalia, sille järjestettiin kilpailuja ja palkintoja, pyhäkoulun opettajille järjestettiin koulutusta ja pyhäkouluja kehotettiin hankkimaan kirjasto. Apujärjestö sai kirkon johdon alaisuudessa toimivan johtajan ja johtokunnan.


title: Pyhäkoulu (mormonismi)

text: 1900-luvun alkuun pyhäkoulussa opetettiin vain lapsia. Tuolloin alettiin järjestää myös nuorten luokkia ja 1904 myös aikuiset otettiin pyhäkouluohjelman piiriin.


title: Pyhäkoulu (mormonismi)

text: 1970-luvulla pyhäkoulun johto lopetti vuosittaisten opetusaiheiden antamisen. Opetuksessa siirryttiin vielä nykyisinkin käytössä olevaan nelivuotisrytmiin. Sen mukaan pyhäkoulussa opetetaan:Pyhäkoulun opettajiksi valitaan yleensä seurakunnassa toimivia vanhimpia, myös naispuolisia pyhäkoulunopettajia on. Kirkko on toimittanut materiaalia pyhäkoulunopettajien avuksi. Pyhäkoulu pidetään lähes aina heti sakramenttikokouksen jälkeen joka toinen sunnuntai (vuoden 2019 alusta). Pyhäkoulun oppikirjoissa on materiaalia jokaiselle viikolle, mutta ajatuksena on, että opiskelu tapahtuu perheissä. Seurakunnassa pidettävä pyhäkoulu lähinnä tukee perheissä tapahtuvaa evankeliumin opiskelua.


title: Pyhäkoulu (mormonismi)

text: Normaalin pyhäkoululuokan (virallisesti evankeliumin oppi -luokka) lisäksi samaan aikaan voi olla erityisryhmille suunnattuja pyhäkoululuokkia. Useissa seurakunnissa nuorille ja nuorille aikuisille pidetään omaa luokkaa. Alle 12-vuotiaat lapset saavat myös opetusta omissa ryhmissään pyhäkoulutunnin aikana, mutta heidän opetuksensa ei ole pyhäkoulujärjestön vastuulla. Siitä vastaa Alkeisyhdistys.


title: Parhalahti

text: Parhalahti on Pyhäjoen kunnassa sijaitseva kylä. Se sijaitsee noin viiden kilometrin päässä kunnan keskustasta valtatietä 8 pohjoiseen päin. Kylässä asuu asukkaita noin 400. Kylän keskellä sijaitsee Parhalahden koulu, jossa opiskelee 39 oppilasta (2008-2009). Kylän läpi virtaa Liminkaoja, johon nousee myös harjusta. Parhalahden kalasataman lintutorni on menestynyt hyvin vuosittaisessa valtakunnallisessa Tornien taisto -muuttolaskennassa.


title: Pharrell Williams

text: Pharrell Williams (s. 5. huhtikuuta 1973 Virginia Beach, Virginia) on yhdysvaltalainen musiikkituottaja, laulaja-lauluntekijä, muotisuunnittelija, rap-artisti ja multi-instrumentalisti. Hän on tuotantoduo The Neptunesin toinen osapuoli. Hän kuuluu myös N.E.R.D -nimiseen funk rock -yhtyeeseen. Pharrell kuuluu myös Kanye Westin ja Lupe Fiascon kanssa Child Rebel Soldier -nimiseen yhtyeeseen. Pharrell Williams meni vuonna 2013 naimisiin pitkäaikaisen tyttöystävänsä Helen Lasichanhin kanssa. Heillä on marraskuussa 2008 syntynyt poika, Rocket Williams.


title: Pharrell Williams

text: N.E.R.D:in lisäksi Pharrell on myös luonut soolouraa: vuonna 2003 julkaistiin hänen ensimmäinen singlensä, Frontin', mutta ensimmäisen levynsä, In My Mindin hän julkaisi vasta vuonna 2006. Pharrell on myös yksi harvoista rap-artisteista, joka skeittaa. Hänet tunnetaan myös suurena Star Trek fanina, ja hän nimesi bändinsäkin ohjelman mukaan. Pharrell käyttää usein Star Trekistä tunnettua tervehdystä. Hänet tunnetaan myös "Yessir" lausahduksestaan, jota kuulee monissa hänen kappaleissaan.


title: Pharrell Williams

text: Pharrell on kirjoittanut ja tuottanut biisejä lukuisille artisteille kuten esimerkiksi Gwen Stefanille, Snoop Doggille, Britney Spearsille ja Justin Timberlakelle. Pharrellin tekemissä biiseissä on yleensä tiettyjä efektejä, joista huomaa että ne ovat Pharrellin käsialaa kuten omanlainen soundi, joka sisältää yksinkertaisia kasarimaisia biittejä. Hänellä on myös tapana esiintyä tuottamiensa biisien musiikkivideoilla. Pharrell osaa soittaa rumpuja ja pianoa. Hänellä on falsetti ääni. Pharrelilla on myös omat vaatemerkkinsä, Billionaire Boys Club ja Ice Cream, jotka ovat yhteydessä toisiinsa.


title: Pharrell Williams

text:
Pharrell syntyi Virginia Beachilla Virginian osavaltiossa. Hänellä on neljä veljeä: Pharoah Williams III, David Williams, Cato Williams, ja Psolomon Williams.
Pharrell tapasi Chad Hugon seitsemännellä luokalla bändileirillä. 1990-luvulla Pharrell ja Chad perustivat The Neptunesin, johon ottivat mukaansa heidän ystävänsä Shayn ja Mike Etheridgen. He osallistuivat koulunsa kykykilpailuun, jossa Teddy Riley huomasi heidät. Tästä alkoi The Neptunesin menestystarina.


title: Takeoff – 10 Years on Top

text: Takeoff – 10 Years on Top on Sweetin vuonna 1978 Saksan liittotasavallassa julkaistu kokoelma-albumi. Levyn sisältö koostuu vuosien 1971–1972 pääosin purkkapopmateriaalista.


title: Takeoff – 10 Years on Top

text:
A-puoli
B-puoli


title: Ian James Corlett

text: Ian James Corlett (s. 29. elokuuta 1962 Burnaby, Brittiläinen Kolumbia) on kanadalainen ääninäyttelijä, käsikirjoittaja ja muusikko.


title: Ian James Corlett

text: Corlett aloitti ääninäyttelemisen 1990-luvulla ja on sen jälkeen ollut Kanadan tunnetuimmista ääninäyttelijöistä. Hän on tehnyt urallaan useita dubbauksia animesarjoihin, mutta myös alkuperäisiä äänirooleja, kuten Kapteeni N, Beast Machines, ReBoot, G.I. Joe Extreme ja Johnny Test.


title: Ian James Corlett

text: Käsikirjoittajana Corlett on muun muassa palkittu Gemini -palkinnolla vuonna 1999, lastenanimaatiosarjasta Rolie Polie Olie.


title: Hauptsturmführer

text: Hauptsturmführer (lyh. Hstuf, ) oli SS-joukkojen käytössä ollut arvo natsi-Saksassa. Vastaava arvo Wehrmachtissa oli Hauptmann ja Suomen puolustusvoimissa kapteeni. SS otti Hauptsturmführerin arvon käyttöön vuonna 1934.


title: Hauptsturmführer

text: Arvo Hauptsturmführer peräytyi Ernst Röhmin puolisotilaallisilta SA-joukoilta, jotka olivat käyttäneet kapteenia vastaavaa arvoa Sturmhauptführer vuodesta 1928. Myös SS otti arvon käyttöönsä 1930, kunnes pitkien puukkojen yönä se kukisti SA-joukkojen väitetyn vallankaappausyrityksen. Verilöylyn jälkeen nimi vaihtui Hauptsturmführeriksi, vaikka arvomerkit ja tunnukset pysyivät samoina.


title: Sturmscharführer

text: Sturmscharführer (lyh. Stuscha, ) oli SS-joukkojen käytössä ollut arvo natsi-Saksassa. Vastaava arvo Wehrmachtissa oli Stabsfeldwebel ja Suomen puolustusvoimissa sotilasmestari. Se oli SS:n korkein toimiupseeriarvo. SS otti Sturmscharführerin arvon käyttöön vuonna 1934. Arvo ei kuulunut Allgemeine SS:n arvoihin, vaan se kuului nimenomaan SS-Verfügungstruppelle ja Waffen-SS:lle.


title: Sturmscharführer

text: Arvo Sturmscharführer peräytyi Ernst Röhmin puolisotilaallisilta SA-joukoilta, jotka olivat käyttäneet sotilasmestaria vastaavaa arvoa Haupttruppführer. Pitkien puukkojen yönä 1934 SS kukisti SA-joukkojen väitetyn vallankaappausyrityksen ja kahakkaa seuranneen uudelleenjärjestelyn aikana Haupttruppführer vaihtui Sturmscharführeriksi.


title: Johtosolukko

text: Johtosolukko on kasvien kuljetustiehye, joka on erikoistunut veden ja siihen liuenneiden ravinteiden pitempiin kuljetuksiin läpi koko kasvin. Johtosolut ovat pitkiä suippusoluja tai putkimaisia solujonoja, joiden poikkiseinät ovat auenneita, reiällisiä tai huokosellisia. Johtosolukot ovat kasveissa ainakin aluksi erillisinä johtosoluryhminä eli johtojänteinä, joissa on rinnakkain nila- ja puuosa ja näiden välissä ohut kasvusolukkokerros jälsi.


title: Johtosolukko

text: Vettä kasviin nostavia tekijöitä ovat haihtumisimu, juuripaine ja kasvin putkiloiden kapillaari-ilmiö.


title: Johtosolukko

text: Johtosoluja on kolmea päätyyppiä:


title: Joakim Palme

text: Joakim Palme (s. 18. toukokuuta 1958 Tukholma, Ruotsi) on ruotsalainen sosiologi. Hän on Olof ja Lisbeth Palmen vanhin poika.


title: Joakim Palme

text: Palme toimii Tukholman yliopiston sosiologian professorina. Hän työskentelee myös tulevaisuudentutkimusinstituutin johtajana.


title: Vanhan kartanon kehräävä rukki

text: Vanhan kartanon kehräävä rukki on vuonna 2000 julkaistu Teijo Joutselan ja Humppa-Veikkojen kokoelmalevy. Levyn on ilmestynyt sarjassa "20 suosikkia".


title: Moby Ankka

text: Moby Ankka on Disneyn eläinmaailmaan kuuluva Tony Stroblin ja Vic Lockmanin luoma sarjakuvahahmo. Hän ei kuitenkaan kuulu Ankan sukuun, vaikka hänen sukunimensä onkin sama. Hän seikkailee Toope Ankka -nimisen kansipojan kanssa, joka muistuttaa Touho Ankkaa. Sarjakuvissa hänen kansipoikanaan on toiminut myös Touho itse. Hänen ja Touhon seikkailuja löytyy usein Roope-setä-sarjakuvalehdestä. Mobyn ja Toope Ankan seikkailuja julkaistiin lähinnä 1960- ja 1970-luvun Aku Ankka-lehdistä. Tarinat suuntautuvat useimmiten merille. Moby on ammatiltaan valaanpyytäjä.


title: Muisto vain jää

text: 20 suosikkia – Muisto vain jää on vuonna 1995 julkaistu Jouko ja Kostin kokoelmalevy.


title: Tukisolukko

text: Tukisolukko on kasveissa olevaa paksuseinäistä solukkoa, joka lujittaa kasvin rakennetta. Tukisolukko voi muodostua paksusoppisoluista, niini- ja puusyistä tai kivisoluista. Tukisolukot ovat sijoittuneet varsissa, joissa tarvitaan taivutuskestävyyttä, yleensä lähelle pintaa erillisinä jänteinä tai lieriömäiseksi kerrokseksi. Juurissa ja vesikasvien varsissa, joissa tarvitaan enemmän vetokestävyyttä, ne ovat sijoittuneet keskustaan. Lehdissä tukisolukkoja on suonten johtosolukon ylä- ja alapuolella, missä ne kannattavat johtosolukon kanssa lehteä.


title: Robert Alt

text: Robert Alt (2. tammikuuta 1927 – 4. joulukuuta 2017) oli sveitsiläinen rattikelkkailija ja olympiavoittaja.


title: Robert Alt

text: Ensimmäisen arvokisamitalinsa Alt saavutti MM-kisoista 1955, mistä hän voitti kultaa neljän miehen kelkasta. Seuraavana vuonna hän teki uransa suurimman saavutuksen voitettuaan olympiakultaa neljän miehen kelkasta.


title: Ihana aamu

text: 20 suosikkia – Ihana aamu on vuonna 1995 julkaistu Johnnyn kokoelmalevy.


title: Daniel Albrecht

text: Daniel Albrecht (s. 25. toukokuuta 1983 Fiesch, Sveitsi) on sveitsiläinen uransa lopettanut alppihiihtäjä ja maailmanmestari.


title: Daniel Albrecht

text: Albrecht voitti alppiyhdistetyn maailmanmestaruuden Åressa 2007 vain 0,08 sekunnin erolla Benjamin Raichiin. Kilpailu laskettiin superyhdistetyn nimellä, eli pujottelulaskuja oli vain yksi. Samoissa kilpailuissa Albrecht saavutti hopeaa suurpujottelussa Aksel Lund Svindalin jälkeen sekä pronssia joukkuekilpailussa. Bormion MM-kilpailuissa 2005 Albrecht sijoittui yhdistetyssä seitsemänneksi ja Torinon olympialaisissa 2006 neljänneksi.


title: Daniel Albrecht

text: Albrecht saavutti junioreiden MM-kilpailuissa 2004 maailmanmestaruuden syöksylaskussa, suurpujottelussa ja alppiyhdistetyssä; lisäksi hän oli toinen pujottelussa.


title: Daniel Albrecht

text: Maailmancupissa Albrecht oli toinen syöksylaskussa Lenzerheidessa maaliskuussa 2007. Kaudella 2007–2008 hän voitti superyhdistetyn ja suurpujottelun Beaver Creekissä sekä oli toinen suurpujottelussa Adelbodenissa, yhdistetyssä Wengenissä ja pujottelussa Bormiossa. Maailmancupin kokonaiskilpailussa hän oli seitsemäs, yhdistetyn cupissa kolmas ja suurpujottelucupissa viides.


title: Daniel Albrecht

text: Albrecht voitti maailmancupkaudella 2008–2009 suurpujottelun Söldenissä ja Alta Badiassa. Hän kaatui pahasti Kitzbühelin syöksylaskun harjoituksissa 22. tammikuuta 2009. Albrechtia pidettiin onnettomuuden jälkeen kolme viikkoa koomassa. Hän toipui onnettomuudesta ja kilpaili maailmancupissa ensimmäisen kerran onnettomuutensa jälkeen joulukuussa 2010.


title: Daniel Albrecht

text: Albrecht lopetti uransa lokakuussa 2013.


title: UARS

text: UARS () oli yläilmakehää tutkiva kaukokartoitussatelliitti. Se laukaistiin avaruuteen NASAn avaruussukkula Discoveryn lennolla STS-48 15. syyskuuta 1991. Sen päätehtävänä oli maapallon ilmakehän ja erityisesti otsonikerroksen tutkiminen. Alun perin satelliitin toimintaiäksi kaavailtiin kolmea vuotta. Sen toiminta päättyi 14. joulukuuta 2005. Satelliitti putosi maahan 24. syyskuuta 2011 klo 3.23 ja 5.09 (UTC) välillä, jona aikana se lensi Tyynen meren, Atlantin ja Intian valtameren sekä Kanadan ja Afrikan päällä. 6,5 tonnia painava satelliitti paloi Maan ilmakehässä lukuun ottamatta kahtakymmentäkuutta raskaampaa osaa, jotka oli valmistettu ruostumattomasta teräksestä, titaanista ja berylliumista. Osa niistä saattoi pudota maan pinnalle. Raskain niistä oli massaltaan 136 kg.


title: UARS

text: Satelliitin mukana oli kymmenen mittalaitetta:UARS-satelliitilla oli leveyttä 4,5 metriä ja pituutta 10,7 metriä. Satelliitti kiersi maapalloa noin 600 kilometrin korkeudessa radalla, ja sen kiertoaika maapallon ympäri oli 95,9 minuuttia. Satelliitin massa oli 5 900 kg.


title: Natalia Ginzburg

text: Natalia Ginzburg os. Levi (14. heinäkuuta 1916 Palermo, Italia – 7. lokakuuta 1991 Rooma, Italia) oli italialainen kirjailija.


title: Natalia Ginzburg

text: Ginzburg syntyi Palermossa yliopiston professori Giuseppe Levin tyttärenä ja asui nuoruudessaan Torinossa. Hän nai vuonna 1938 Leone Ginzburgin, joka kuoli vankilassa helmikuussa 1944.


title: Natalia Ginzburg

text: Monipuolinen Ginzburg tunnetaan romaanikirjailijana, novellikirjailijana, näytelmäkirjailijana ja esseistinä. Hänen ensimmäinen romaaninsa "La strada che va in città" julkaistiin taiteilijanimellä Alessandra Tornimparte vuonna 1942. Hän meni vuonna 1950 uusiin naimisiin Gabriele Baldinin (k. 1969) kanssa.


title: Natalia Ginzburg

text: Ginzburg oli myös tunnettu fasisminvastainen aktivisti ja liittyi kommunistipuolueen jäseneksi. Hänet valittiin vuonna 1983 Italian parlamenttiin, jossa hän istui vuoteen 1987. Hänellä oli myös vähäinen ura näyttelijänä: hän esiintyi vuonna 1964 Lasaruksen sisaren Marian roolissa ystävänsä Pier Paolo Pasolinin ohjaamassa elokuvassa "Matteuksen evankeliumi".


title: Natalia Ginzburg

text: Ginzburg kuoli syöpään Roomassa 75-vuotiaana.


title: Isidore Geoffroy Saint-Hilaire

text: Isidore Geoffroy Saint-Hilaire (16. joulukuuta 1805 Pariisi-10. marraskuuta 1861) oli ranskalainen eläintieteilijä, joka otti käyttöön termin etologia.


title: Isidore Geoffroy Saint-Hilaire

text: Hänen isänsä oli Étienne Geoffroy Saint-Hilaire. Nuoruudessaan hän osoitti huomattavia matemaattisia kykyjä ja lähti opiskelemaan luonnonhistoriaa ja lääketiedettä. Vuodesta 1824 hän toimi isänsä assistenttina, ja sitten vuosina 1832-1837 julkaisi merkittävän teratologisen teoksen "Histoire générale et particulière des anomalies de l’organisation chez l’homme et les animaux".


title: Isidore Geoffroy Saint-Hilaire

text:
Vuosina 1829-1832 Saint-Hilaire opetti ornitologiaa, eläintiedettä ja teratologiaa eri oppilaitoksissa. 1833 hänet äänestettiin Ranskan Tiedeakatemian jäseneksi. Vuonna 1837 hän pääsi isänsä sijaiseksi Pariisin yliopiston luonnontieteiden tiedekuntaan ja 1838 hänet lähetettiin Bordeaux'hon organisoimaan vastaavanlainen tiedekunta. Isänsä vetäydyttyä virasta hänestä tehtiin Pariisin luonnonhistorian museon professori 1841. Sittemmin hänestä tuli yliopistojen päätarkastaja (1844) ja Pariisin yliopiston eläintieteen professori (1850). Vuonna 1854 hän perusti "Société impériale zoologique d'acclimatation" -seuran (nykyisin "Société nationale de protection de la nature", Ranskan luonnonsuojelun seura).
Teoksia:


title: Kuvaristikko

text: Kuvaristikko oli MTV:lla vuosina 1985–1986 esitetty visailuohjelma. Ohjelman formaatin olivat kehittäneet Veikko Nurmi ja Erkki Vuokila, jotka myös laativat ensimmäiset ratkottavat ristikot. Ohjelman loppuvaiheessa ristikot laati Spede Pasanen, joka myös tuotti sarjan. Juontajana toimi Riitta Väisänen ja ohjelmaa nähtiin vuorotellen Kymppitonnin kanssa. Kuvaristikossa kilpailijoiden tehtävänä oli ratkoa ristikko vihje kerrallaan ohjelman tekijöiden keksimässä järjestyksessä. Vihjeet olivat tekstejä, ääniä, valokuvia ja ohjelmaa varten tehtyjä filminpätkiä, joissa näyttelivät Jyrki Kovaleff ja Kiki Molander. Neljästä kilpailijasta eniten pisteitä kerännyt voitti kahdesta puolituntisesta ohjelmasta koostuneen kilpailun.


title: Visailuohjelma

text: Visailuohjelma on ohjelma, jossa kilpailijoilta kysytään erilaisia kysymyksiä. Ensimmäisiä viihteellisiä radiovisailuja esitettiin Yhdysvalloissa 1930-luvulla. Palkintona on usein rahasumma tai nouseminen visailussa korkeammalle sijalle. Visailuohjelmien kilpailijoina on usein myös julkisuuden henkilöitä. Tunnettuja suomalaisia visailuohjelmia ovat muun muassa "Tupla tai kuitti", "Kymppitonni" ja "Onnenpyörä".


title: Visailuohjelma

text: Kirsti Rautiainen on kertonut suomen kielen visailu-sanan olevan miehensä Tauno Rautiaisen sanoista "visainen kilpailu" muokkaama. Alun perin visailuohjelmat olivat selkeästi tietokilpailuja, mutta viime vuosikymmeninä niissä on viihteellisyys ja tiedon sijasta onnen osuus korostunut. Internetissä tunnettuja suomalaisia visailuohjelmia ovat muun muassa Älypää ja Tietovisa


title: Visailuohjelma

text: Julkisuuden henkilöiden väliseen sanailuun perustuvia visailuohjelmia kutsutaan termillä paneelishow ().


title: Supreme Commander: Forged Alliance

text: Supreme Commander: Forged Alliance on Gas Powered Gamesin ja Chris Taylorin kehittämä, THQ:n julkaisema stand-alone-lisäosa aikaisemmin julkaistuun Supreme Commanderiin. Se lisää peliin 110 uutta yksikköä ja uuden osapuolen, rodun nimeltään Seraphim. Siinä on myös korjattu peruspelissä esiin tulleita ongelmia, kuten tiettyjen yksiköiden epätasapainoa. Moninpelissä voi pelata kaikilla osapuolilla jos omistaa sekä alkuperäisen pelin että Forged Alliancen. Jos omistaa vain FA:n, voi internetissä pelata vain Seraphimilla.


title: Supreme Commander: Forged Alliance

text: Supreme Commanderin ja myös Forged Alliancen keskeisin yksikkö on ACU, Armored Command Unit eli panssaroitu komentoyksikkö. Ne liikkuvat planeettojen välillä kvanttiporttien avulla. Kaikki yksiköt paitsi ACUt ja SCUt (Support Command Unit, avustava komentoyksikkö) ovat robotteja.


title: Supreme Commander: Forged Alliance

text: Forged Alliance käyttää samaa pelimekaniikkaa kuin alkuperäinen SupComkin. Resursseina ovat massa ja energia, tukikohdat rakennetaan ACUn avulla ja tehtaista tuotetaan taisteluyksikköjä. FA lisää materiaalia kuten uudet yksiköt, Seraphim-rodun ja uusia karttoja. Yksikköjen tasapainoa on hiottu, käyttöliittymää on muunnettu ja tekoälyä on parannettu.